Hosea Nkɔmhyɛ No Boa Yɛn Ma Yɛne Onyankopɔn Nantew\nƆwɛn-Aban—Nea Adesua Nsɛm Wom | November 15, 2005\nKENKAN WƆ Albanian American Sign Language Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greenlandic Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Urdu Vietnamese\n‘Wobedi Yehowa akyi.’—HOSEA 11:10.\n1. Sɛnkyerɛnne kwan so ɔyɛkyerɛ bɛn na yehu wɔ Hosea nhoma no mu?\nSO W’ANI gye ɔyɛkyerɛ anaa drama a nnipa a wɔn ho yɛ anika wom ho? Bible nhoma a ɛne Hosea no ka sɛnkyerɛnne kwan so ɔyɛkyerɛ bi ho asɛm. * Saa ɔyɛkyerɛ no kyerɛkyerɛ Onyankopɔn diyifo Hosea abusua mu nsɛm mu, na ɛfa sɛnkyerɛnne kwan so aware a Yehowa nam Mose Mmara no so ne tete Israel man no hyehyɛe no ho.\n2. Dɛn na yenim fa Hosea ho?\n2 Yehu ɔyɛkyerɛ no ho nsɛm wɔ Hosea nhoma no ti 1 mu. Ɛda adi sɛ Hosea traa Israel mmusuakuw du ahemman (a wɔsan frɛ no Efraim, a ɛno ne abusuakuw a na wɔdɔɔso) no mu. Hosea hyɛɛ nkɔm wɔ bere a Israel atumfoɔ baason a wotwa to no dii ade ne Yuda Ahene Usia, Yotam, Ahas ne Hesekia bere so. (Hosea 1:1) Enti anyɛ yiye koraa no, Hosea hyɛɛ nkɔm mfirihyia 59. Ɛwom sɛ ɔkyerɛw nhoma a ne din da so no wiei bere tiaa bi wɔ afe 745 A.Y.B. akyi de, nanso ɛso wɔ mfaso ma yɛn nnɛ, bere a nnipa ɔpepem pii nam ɔkwan a ɛte sɛ nea wɔkaa ho asɛm too hɔ yi so no: ‘Wobedi Yehowa akyi.’—Hosea 11:10.\nNea Emu Nhwehwɛmu Da No Adi\n3, 4. Kyerɛkyerɛ asɛm a ɛwɔ Hosea ti 1 kosi 5 no mu tiawa.\n3 Hosea ti 1 kosi 5 mu nhwehwɛmu tiawa a yɛbɛyɛ no bɛhyɛ yɛn bo a yɛasi sɛ yɛne Onyankopɔn bɛnantew no mu den, na yɛnam gyidi ne yɛn ade a yɛbɛyɛ ma ɛne n’apɛde ahyia no so betumi ayɛ saa. Ɛwom sɛ nnipa a wɔte Israel ahemman mu no bɔɔ aguaman honhom fam de, nanso sɛ na wɔsakra a, na Onyankopɔn bɛda mmɔborohunu adi akyerɛ wɔn. Sɛnea Hosea ne ne yere Gomer dii nsɛm no kyerɛkyerɛ eyi mu. Ɛda adi sɛ bere a ɔne Hosea woo baako no, ɔsan woo mpena mma baanu. Nanso Hosea san gyee no, sɛnea na Yehowa wɔ ɔpɛ sɛ obehu Israelfo a wɔasakra mmɔbɔ no.—Hosea 1:1–3:5.\n4 Esiane sɛ na nokware, adɔe, ne Onyankopɔn ho nimdeɛ bi nni asase no so nti, Yehowa ne Israel nyaa asɛm. Na ɔbɛtwe Israel a na wɔresom abosom ne Yuda ahemman asowuifo no aso. Nanso bere a Onyankopɔn nkurɔfo kɔɔ ‘ahohia mu no,’ wɔhwehwɛɛ Yehowa.—Hosea 4:1–5:15.\nƆyɛkyerɛ no Mfiase\n5, 6. (a) Ná aguamammɔ mu atrɛw wɔ Israel mmusuakuw du no mu akodu he? (b) Dɛn nti na kɔkɔbɔ a wɔde maa tete Israel no ho hia yɛn?\n5 Onyankopɔn hyɛɛ Hosea sɛ: “Kɔ na kɔfa ɔbaa aguaman ne aguamammɔ mma, na aguaman na asase no afi [Yehowa, NW] akyi rebɔ.” (Hosea 1:2) Ná Israel de ne ho ahyɛ aguamammɔ mu akodu he? Wɔka kyerɛ yɛn sɛ: “Aguamammɔ honhom adaadaa [nnipa a wɔwɔ mmusuakuw du ahemman no mu], na wɔafi wɔn Nyankopɔn ase akɔbɔ aguaman. . . . Mo mmabea bɔ aguaman, na mo sewnom sɛe aware. . . . Mmarima no nso ne mmea nguaman mãn, [anaa wɔfom kwan] na wɔne mmosomfenaa [anaa asɔrefie tuutuufo] bɔ afɔre.”—Hosea 4:12-14.\n6 Ná honhom fam ne honam fam aguamammɔ nyinaa abu so wɔ Israel. Enti na Yehowa ‘bɛtwe Israelfo aso.’ (Hosea 1:4; 4:9) Saa kɔkɔbɔ yi ho hia yɛn efisɛ Yehowa bɛtwe nnipa a wobu brabɔne na wɔde wɔn ho hyɛ atorosom mu nnɛ no aso. Nanso wɔn a wɔne Onyankopɔn nantew no du nokware som ho gyinapɛn a wahyehyɛ no ho na wonim sɛ “oguamammɔfo biara . . . nni apɛgyade biara wɔ Kristo ne Nyankopɔn ahenni mu.”—Efesofo 5:5; Yakobo 1:27.\n7. Hosea ne Gomer aware no yɛ dɛn ho mfonini?\n7 Bere a Hosea waree Gomer no, ɛda adi sɛ na ɔyɛ ɔbaabun, na na ɔyɛ ɔyere nokwafo bere a ‘ɔwoo ɔbabanin maa no’ no. (Hosea 1:3) Sɛnea ɛdaa adi wɔ sɛnkyerɛnne kwan so ɔyɛkyerɛ no mu no, bere tiaa bi akyi a Israelfo no fii Misraim nkoasom mu wɔ 1513 A.Y.B. mu no, Onyankopɔn ne wɔn yɛɛ apam bi a ɛte sɛ aware nhyehyɛe. Bere a Israel man no penee apam no so no, ɔhyɛɛ bɔ sɛ ɔremfi Yehowa a ɔyɛ ne “kunu” no akyi. (Yesaia 54:5) Yiw, ware a Onyankopɔn waree Israel wɔ sɛnkyerɛnne kwan so no yɛ Hosea ne Gomer aware no ho mfonini. Nanso hwɛ sɛnea nneɛma sakrae!\n8. Ɛyɛɛ dɛn na Israel mmusuakuw du ahemman no bae, na dɛn na wubetumi aka afa ne som ho?\n8 Hosea yere ‘nyinsɛnee bio, na ɔwoo ɔbabea.’ Ɛbɛyɛ sɛ Gomer nyinsɛnee ɔbabea yi ne abofra a akyiri yi ɔwoo no no wɔ n’awaresɛe no mu. (Hosea 1:6, 8) Esiane sɛ Gomer gyina hɔ ma Israel nti, ebia wubebisa sɛ, ‘Ɔkwan bɛn so na Israel bɔɔ aguaman?’ Wɔ afe 997 A.Y.B. mu no, Israel mmusuakuw du no twee wɔn ho fii Yuda ne Benyamin mmusuakuw a ɛwɔ anafo fam no ho. Israel mmusuakuw du a ɛwɔ atifi fam no yɛɛ nantwi ba som no sɛnea ɛbɛyɛ a ɔman no renkɔ Yuda nkɔsom Yehowa wɔ asɔrefie a ɛwɔ Yerusalem no mu. Afei atoro nyame Baal som a na wɔyɛ nna mu adapaade wom no begyee ntini wɔ Israel.\n9. Sɛnea wɔahyɛ ho nkɔm wɔ Hosea 1:6 no, dɛn na ɛtoo Israel?\n9 Ɛbɛyɛ sɛ bere a Gomer woo ne mpena ba a ɔto so abien no, Onyankopɔn ka kyerɛɛ Hosea sɛ: “To ne din Lo-Ruhama [a ase ne “Nea wɔanhu no mmɔbɔ”], na merenna so minhu Israel fi mmɔbɔ, na meremfa mimfiri wɔn bio [efisɛ mede wɔn bɛkɔ, NW].” (Hosea 1:6) Yehowa ‘de wɔn kɔe’ bere a Asiria de Israel kɔɔ nnommumfa mu wɔ afe 740 A.Y.B. mu no. Nanso, Onyankopɔn huu Yuda mmusuakuw abien no mmɔbɔ, na wɔamfa ɔta, nkrante, akõdi, apɔnkɔ anaa apɔnkɔsotefo so na egyee wɔn nkwa. (Hosea 1:7) Wɔ afe 732 A.Y.B. mu no, anadwo bi ɔbɔfo baako kunkum Asiria asraafo 185,000 a na wɔrehunahuna nnipa a na wɔte Yuda ahenkurow, Yerusalem mu no.—2 Ahene 19:35.\nYehowa ne Israel Di Asɛm\n10. Gomer awaresɛe no yɛ dɛn ho mfonini?\n10 Gomer gyaw Hosea hɔ na ɔbɛyɛɛ “ɔbaa aguaman,” a na ɔne ɔbarima foforo te. Eyi yɛ sɛnea Israel ahemman no ne aman a wɔsom abosom yɛɛ amammui apam na ofii ase de ne ho too wɔn so no ho mfonini. Sɛ́ anka Israel de ne yiyedi ho nkamfo bɛma Yehowa no, ɔde ho anuonyam maa anyame a wɔwɔ aman afoforo so no, na ɔnam atorosom so buu aware apam a ɔne Nyankopɔn yɛe no so. Ɛnyɛ nwonwa sɛ na Yehowa wɔ asɛm tia ɔman a wasɛe aware honhom fam no!—Hosea 1:2; 2:2, 12, 13.\n11. Dɛn na ɛbaa Mmara apam no so bere a Yehowa maa Israel ne Yuda kɔɔ nnommumfa mu no?\n11 Asotwe bɛn na Israel nyae wɔ ne kunu a ogyaw no hɔ no ho? Onyankopɔn ma wɔde no ‘kɔɔ sare so’ wɔ Babilon. Babilonfo na wodii Asiria a ɛfaa Israelfo nnommum wɔ afe 740 A.Y.B. mu no so. (Hosea 2:14) Bere a Yehowa maa mmusuakuw 10 ahemman no baa awiei no, wantwa nhyehyɛe a ɔne Israel mmusuakuw 12 no yɛe no mu. Nokwasɛm ne sɛ, bere a Onyankopɔn maa Babilonfo sɛe Yerusalem wɔ afe 607 A.Y.B. mu no, ɔmaa nnipa a wɔte Yuda no kɔɔ nnommumfa mu, nanso wansɛe Mose Mmara apam a Israel mmusuakuw 12 no nam so ne no yɛɛ sɛnkyerɛnne kwan so aware nhyehyɛe no. Wɔsɛee saa ayɔnkofa no bere a Yudafo akannifo no poo Yesu Kristo na wɔma wokum no afe 33 Y.B. mu no.—Kolosefo 2:14.\nYehowa Tu Israel Fo\n12, 13. Aba bɛn na ɛwɔ Hosea 2:6-8 mu, na ɔkwan bɛn so na saa nsɛm no fa Israel ho?\n12 Onyankopɔn tuu Israel fo sɛ “onyi n’aguamammɔ no mfi n’anim,” nanso na Israel pɛ sɛ odi wɔn a wɔdɔ no no akyi. (Hosea 2:2, 5) “Ne saa nti,” Yehowa kae sɛ, ‘hwɛ, mede nguare anaa nsɔe metwa wo kwan so ban, na mato so fasu, na wanhu n’asa anaa n’akwan. Na obetiw n’adɔfo, nanso ne nsa renka wɔn, na ɔbɛhwehwɛ wɔn akyi kwan, na ɔrenhu; na ɔbɛka sɛ: Mɛsan m’akyi makɔ me kan kunu no nkyɛn; na ɛno mu na eye ma me sen nnɛ. Na ɔno de, onnim sɛ me na memaa no awi ne nsa ne ngo, na memaa ne dwetɛ dɔe, ne ne sika a wɔde yɛɛ Baal honi no.’—Hosea 2:6-8.\n13 Ɛwom sɛ Israel hwehwɛɛ mmoa fii aman a na ‘wɔdɔ no’ no hɔ de, nanso wɔn mu biara antumi ammoa no. Ná ɛte sɛ nea dɔtɔ kusuu bi atwa ne ho ahyia, ma enti na wontumi mmoa no. Mfe abiɛsa a Asiriafo de kaa Israel ahenkurow, Samaria hyɛɛ mu akyi no, afei kurow no bɔe wɔ afe 740 A.Y.B. mu, a wɔansan ankyekyere mmusuakuw du ahemman no bio. Israelfo a wɔwɔ nnommumfa mu no mmaako mmaako bi na wobehui sɛ, bere a wɔn nananom som Yehowa no, nneɛma kɔɔ yiye maa wɔn. Ná saa nkaefo no bɛpo Baalsom na wɔahwɛ asiesie wɔne Yehowa ntam abusuabɔ no.\nƆyɛkyerɛ no a Wɔsan Susuw Ho\n14. Ɛyɛɛ dɛn na Hosea ne Gomer san waree?\n14 Nea ɛbɛyɛ na woahu nsɛdi a ɛwɔ Hosea awaresɛm ne abusuabɔ a ɛda Israel ne Yehowa ntam mu yiye no, susuw nsɛm yi ho hwɛ: ‘Yehowa ka kyerɛɛ me sɛ: Kɔ bio na kɔdɔ ɔbea a adamfo dɔ no, nanso ɔyɛ ɔwaresɛefo.’ (Hosea 3:1) Hosea tiee ahyɛde yi, na okogyee Gomer fii ɔbarima a ɔne no te no nsam. Ɛno akyi no, Hosea de afotu a emu yɛ den maa ne yere no sɛ: “Tra ha ma me nna pii, mmɔ aguaman na nyɛ ɔbarima bi de.” (Hosea 3:2, 3) Gomer gyee nteɛso no toom, na Hosea san ne no trae sɛ awarefo. Ɔkwan bɛn so na eyi fa sɛnea Onyankopɔn ne nnipa a wɔwɔ Israel ne Yuda no dii nsɛm no ho?\n15, 16. (a) Tebea horow bɛn mu na na ɛbɛma Onyankopɔn ahu ɔman a wateɛ ne so no mmɔbɔ? (b) Ɔkwan bɛn so na Hosea 2:18 anya mmamu?\n15 Bere a na Israelfo ne Yudafo wɔ Babilon nnommumfa mu no, Onyankopɔn maa adiyifo kaa ‘abodwoesɛm kyerɛɛ wɔn.’ Sɛ na Onyankopɔn behu wɔn mmɔbɔ a, na ɛsɛ sɛ ne nkurɔfo da ahonu adi na wɔsan kɔ wɔn Kunu no nkyɛn, sɛnea Gomer san kɔɔ ne kunu nkyɛn no. Ɛno ansa na Yehowa begye ɔman a ɛte sɛ ne yere a wateɛ ne so no afi Babilon “sare” so na wasan de no aba Yuda ne Yerusalem. (Hosea 2:14, 15) Ɔmaa bɔhyɛ yi baa mu wɔ afe 537 A.Y.B. mu.\n16 Onyankopɔn maa bɔhyɛ yi nso baa mu: “Mɛpam apam bi mama wɔn ɛda no, me ne wuram mmoadoma ne wim nnomaa ne mmoa a wɔwea fam, na mebubu ɔta ne nkrante ne akõdi afi asase no so, na mama wɔatra dwoodwoo.” (Hosea 2:18) Yudafo nkaefo a wɔsan baa wɔn man mu no traa asomdwoe mu a na wonsuro aboa biara. Saa nkɔmhyɛ yi san nyaa mmamu wɔ 1919 Y.B. mu, bere a honhom fam Israel nkaefo no dee wɔn ho fii “Babilon Kɛse,” wiase atorosom ahemman no ho no. Seesei wɔte asomdwoe mu, na wɔne wɔn ayɔnkofo a wɔwɔ anidaso sɛ wɔbɛtra ase daa wɔ asase so no te honhom fam paradise mu. Nnipa a wɔn su te sɛ mmoa biara nni nokware Kristofo mu.—Adiyisɛm 14:8; Yesaia 11:6-9; Galatifo 6:16.\nFa Mu Asuade no Di Dwuma\n17-19. (a) Onyankopɔn su ahorow bɛn na wɔhyɛ wɔ ha sɛ yensuasua? (b) Ɛsɛ sɛ Yehowa mmɔborohunu ne tema a ɔwɔ no ka yɛn dɛn?\n17 Onyankopɔn wɔ mmɔborohunu ne tema, na saa na ɛsɛ sɛ yɛyɛ. Ɛno ne asuade a atiri a edi kan wɔ Hosea nhoma no mu no kyerɛ yɛn. (Hosea 1:6, 7; 2:23) Ɔpɛ a Onyankopɔn wɔ sɛ ɔbɛda mmɔborohunu adi akyerɛ Israelfo a wɔasakra no ne abebusɛm a efi honhom mu yi hyia: “Nea ɔkata ne mmarato so no, ɔrenkyẽ ade, na nea ɔka na ogyae no, wobehu no mmɔbɔ.” (Mmebusɛm 28:13) Nsɛm a odwontofo no kae yi betumi akyekye abɔnefo a wɔasakra nso werɛ: “Onyankopɔn afɔre ne honhom a abubu; Onyankopɔn, koma a abubu na apɛtɛw na worempo.”—Dwom 51:17.\n18 Hosea nkɔmhyɛ no si mmɔborohunu ne tema a Onyankopɔn a yɛsom no wɔ no so dua. Na sɛ mpo ebinom dan fi ne trenee kwan no so a, wobetumi asakra. Sɛ wɔyɛ saa a, Yehowa gye wɔn. Ɔdaa mmɔborohunu adi kyerɛɛ nnipa a na wɔasakra wɔ Israel, ɔman a na waware no sɛnkyerɛnne kwan so no. Ɛwom sɛ wɔyɛɛ Yehowa so asoɔden na ‘woyii Israel Kronkronni no ahi de, nanso ɔyɛ timmɔbɔ nti, ɔkaee sɛ wɔyɛ honam.’ (Dwom 78:38-41) Ɛsɛ sɛ mmɔborohunu a ɛte saa ka yɛn ma yɛne yɛn Onyankopɔn a ɔwɔ tema, Yehowa, nantew.\n19 Ɛwom sɛ na bɔne bi te sɛ awudi, korɔnbɔ, ne awaresɛe abu so wɔ Israel de, nanso Yehowa kaa ‘abodwoesɛm kyerɛɛ wɔn.’ (Hosea 2:14; 4:2) Sɛ yesusuw mmɔborohunu ne tema a Yehowa wɔ no ho a, ɛsɛ sɛ yɛn koma ka yɛn ma yɛne no nya abusuabɔ a emu yɛ den. Enti momma yemmisa yɛn ho sɛ: ‘Ɔkwan bɛn so na metumi asuasua Yehowa mmɔborohunu ne tema a ɔwɔ no yiye bere a me ne afoforo redi nsɛm no? Sɛ yɔnko Kristoni bi fom me na ɔsrɛ sɛ memfa mfiri no a, so mayɛ krado sɛ mede befiri sɛnea Onyankopɔn de firi no?’—Dwom 86:5.\n20. Ma nhwɛso fa kyerɛ nea enti a sɛ ɛsɛ sɛ yenya anidaso a Onyankopɔn de ama no mu ahotoso.\n20 Onyankopɔn ma yenya anidaso ankasa. Sɛ nhwɛso no, ɔhyɛɛ bɔ sɛ: ‘Mede Akor bon no mɛma no, na mɛyɛ no anidaso pon.’ (Hosea 2:15) Na Yehowa tete ahyehyɛde a ɛte sɛ ɔyere no wɔ anidaso a edi mu koraa sɛ wɔbɛsan de no aba baabi a na “Akor bon” wɔ no. Bɔhyɛ yi a ɛbaa mu wɔ afe 537 A.Y.B. mu no ma yenya nea enti a ɛsɛ sɛ yɛma yɛn ani gye wɔ anidaso a Yehowa de asi yɛn anim no mu.\n21. Dwuma bɛn na nimdeɛ di wɔ Onyankopɔn a yɛne no nantew no mu?\n21 Sɛ yɛbɛkɔ so ne Onyankopɔn anantew a, ehia sɛ yɛkɔ so nya ne ho nimdeɛ na yɛde bɔ yɛn bra. Ná Yehowa ho nimdeɛ nni Israel koraa. (Hosea 4:1, 6) Nanso na ebinom bu Onyankopɔn nkyerɛkyerɛ sɛ ɛsom bo yiye ma enti wɔde bɔɔ wɔn bra, na wonyaa so nhyira pii. Ná Hosea ka wɔn ho. Saa ara na ohyiraa nnipa 7,000 a wɔankotow Baal wɔ Elia bere so no. (1 Ahene 19:18; Romafo 11:1-4) Onyankopɔn nkyerɛkyerɛ a yɛbɛkyerɛ ho anisɔ no bɛboa yɛn ma yɛakɔ so ne no anantew.—Dwom 119:66; Yesaia 30:20, 21.\n22. Ɛsɛ sɛ yebu ɔwae dɛn?\n22 Yehowa pɛ sɛ mmarima a wɔredi ne nkurɔfo anim no po ɔwae. Nanso Hosea 5:1 ka sɛ: “Muntie eyi, asɔfo, na monwɛn aso, Israel fi, na ɔhene fi nso, monyɛ aso; na mo so na atemmu aba; na moadan afiri Mispa, ne asawu a wɔatrɛw mu Tabor so.” Na akannifo a wɔawae no te sɛ afiri ne asawu ma Israelfo no, ná wɔtwetwe wɔn ma wɔsom abosom. Bepɔw Tabor ne baabi a wɔfrɛ hɔ Mispa no ne mmeae titiriw a ɛbɛyɛ sɛ na wɔsom atoro nyame no.\n23. Mfaso bɛn na woanya afi Hosea ti 1 kosi 5 a yɛasua yi mu?\n23 Ɛde besi ha yi, Hosea nkɔmhyɛ no akyerɛ yɛn sɛ Yehowa yɛ mmɔborohunu Nyankopɔn a ɔma wɔn a wɔde ne nkyerɛkyerɛ bɔ wɔn bra na wɔpo ɔwae no nya anidaso ne nhyira. Sɛnea tete Israelfo a na wɔasakra yɛe no, momma yɛnhwehwɛ Yehowa na yɛmmɔ mmɔden sɛ yɛbɛsɔ n’ani bere nyinaa. (Hosea 5:15) Sɛ yɛyɛ saa a, yebetwa nea eye na yɛanya anigye ne asomdwoe a ɛso bi nni, a wɔn a wɔne Onyankopɔn nantew nya no bi.—Dwom 100:2; Filipifo 4:6, 7.\n^ nky. 1 Wɔka sɛnkyerɛnne kwan so ɔyɛkyerɛ bi ho asɛm wɔ Galatifo 4:21-26. Hwɛ ho asɛm wɔ Insight on the Scriptures, Po 2, a Yehowa Adansefo tintimii no kratafa 693 kosi 694.\n• Hosea ne Gomer aware no yɛ dɛn ho mfonini?\n• Dɛn nti na Yehowa ne Israel dii nsɛm?\n• Asuade a ɛwɔ Hosea ti 1 kosi 5 no mu nea ɛwɔ he na w’ani gye ho?\nWunim nea Hosea yere no yɛ ne ho mfonini?\nAsiriafo dii Samariafo so nkonim wɔ afe 740 A.Y.B.\nNnipa a wɔwɔ anigye asan reba wɔn man mu\nShare Share Hosea Nkɔmhyɛ No Boa Yɛn Ma Yɛne Onyankopɔn Nantew\nw05 11/15 kr. 17-21\nSo Ɔbonsam Wɔ Hɔ Ankasa?\nWugye Di sɛ Ɔbonsam Wɔ Hɔ Ankasa?\nAhofama De Yehowa Nhyira Ba\nƆdɔ Mu a Wofi Tie Asɛm\nAbɔde a Ɛyɛ Nwonwa Kamfo Yehowa\nYɛne Onyankopɔn Nnantew Na Yentwa Aba Pa\n‘Yehowa Akwan Yɛ Tẽẽ’\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM November 15, 2005\nShare Share ƆWƐN-ABAN—NEA ADESUA NSƐM WOM November 15, 2005\nƆWƐN-ABAN—NEA ADESUA NSƐM WOM November 15, 2005


Luka 20 | Intanɛt So Bible| Wiase Foforɔ Nkyerɛaseɛ\nLuka Asɛmpa 20:1-47\nWobisaa baabi a Yesu nyaa ne tumi fii (1-8)\nAkuafo awudifo ho mfatoho no (9-19)\nOnyankopɔn ne Kaesare (20-26)\nOwusɔre ho asɛmmisa (27-40)\nKristo yɛ Dawid ba anaa? (41-44)\nƆka kyerɛɛ wɔn sɛ wɔnhwɛ yiye wɔ akyerɛwfo no ho (45-47)\n20 Da koro bi a na ɔrekyerɛkyerɛ nkurɔfo wɔ asɔrefi hɔ a na ɔreka asɛmpa no, asɔfo mpanyin no ne akyerɛwfo ne mpanyimfo no bae, 2 na wobebisaa no sɛ: “Ka kyerɛ yɛn, tumi bɛn na wode yɛ eyinom? Na hena na ɔmaa wo saa tumi yi?”+ 3 Ɛnna ɔka kyerɛɛ wɔn sɛ: “Me nso, mebisa mo asɛm bi. Monka nkyerɛ me: 4 Tumi a Yohane de bɔɔ asu no, efi soro anaasɛ efi nnipa?”* 5 Ɛnna wosusuw ho sɛ: “Sɛ yɛka sɛ, ‘Efi soro’ a, ɔbɛka sɛ, ‘Adɛn nti na moannye no anni?’ 6 Na sɛ yɛka sɛ, ‘Efi nnipa’ a, nkurɔfo no nyinaa besiw yɛn abo, efisɛ wogye tom* sɛ Yohane yɛ odiyifo.”+ 7 Enti wobuae sɛ wonnim baabi a efi. 8 Na Yesu ka kyerɛɛ wɔn sɛ: “Ɛnde me nso, merenka tumi a mede yɛ eyinom nkyerɛ mo.” 9 Afei ofii ase yɛɛ mfatoho yi kyerɛɛ nkurɔfo no sɛ: “Ɔbarima bi yɛɛ bobefuw*+ de gyaw akuafo bi, na otuu kwan kodii bere tenten.+ 10 Na bere* dui no, ɔsomaa akoa bi kɔɔ akuafo no nkyɛn sɛ onkogye bobefuw no mu aba no bi mmra. Nanso akuafo no hwee no, na wɔpam no a wɔamma no hwee.+ 11 Na ɔsan somaa akoa foforo kɔɔ wɔn nkyɛn. Ɔno nso, wɔhwee no guu n’anim ase, na wɔpam no a wɔamma no hwee. 12 Afei ɔsan somaa nea ɔto so abiɛsa; oyi nso wopirapiraa no, na wɔpam no. 13 Enti bobefuw wura no kae sɛ, ‘Dɛn na menyɛ? Mɛsoma me ba a medɔ no no.+ Oyi de, ebia wɔbɛfɛre no.’ 14 Bere a akuafo no ani bɔɔ no so no, wofii ase susuw ho sɛ, ‘Oyi na obedi ade no. Momma yenkum no, na agyapade no bɛba abɛyɛ yɛn dea.’ 15 Ɛnna wɔtwee no fii bobefuw no mu kokum no.+ Enti dɛn na bobefuw wura no bɛyɛ wɔn? 16 Ɔbɛba abekunkum akuafo no, na ɔde bobefuw no ama nnipa foforo.” Bere a wɔtee eyi no, wɔkae sɛ: “Ɛremma saa da!” 17 Na ɔhwɛɛ wɔn anim kae sɛ: “Ɛnde, asɛm a wɔakyerɛw sɛ: ‘Ɔbo a adansifo poe no, ɛno na abɛyɛ ntwea so bo titiriw* no,’+ dɛn na ɛkyerɛ? 18 Obiara a ɔbɛhwe saa ɔbo no so no, obebubu pasapasa.+ Na obiara a ɛbɛhwe no so de, ɛbɛyam no.” 19 Ná akyerɛwfo ne asɔfo mpanyin no pɛ sɛ wɔkyere no saa bere no ara, efisɛ wohui sɛ wɔn nti na ɔyɛɛ mfatoho yi,+ nanso na wosuro nkurɔfo no. 20 Enti wɔtetɛw no.* Afei wɔsomaa mmarima bi a na wɔabɔ wɔn paa kokoam sɛ wɔnyɛ wɔn ho sɛ atreneefo, sɛnea ɛbɛyɛ a ɔbɛka asɛm bi ama wɔanya no,+ na wɔde no ahyɛ aban ne amrado no nsa. 21 Na wobisaa no sɛ: “Ɔkyerɛkyerɛfo, yenim sɛ wo nsɛm ne wo nkyerɛkyerɛ yɛ nokware; wonhwɛ nnipa anim, na nea wokyerɛkyerɛ fa Onyankopɔn ho no yɛ nokware. 22 Mmara ma kwan* sɛ yetua tow ma Kaesare anaasɛ ɛmma kwan?”* 23 Nanso ohuu wɔn nnaadaasɛm no, na ɔka kyerɛɛ wɔn sɛ: 24 “Momfa denare* mmɛkyerɛ me. Hena mfoni ne ne nkyerɛwee na ɛwɔ so yi?” Wɔkae sɛ: “Kaesare dea.” 25 Ɔka kyerɛɛ wɔn sɛ: “Ɛnde, sɛnea ɛte biara no, muntua Kaesare de mma Kaesare,+ na muntua Onyankopɔn de mma Onyankopɔn.”+ 26 Na wɔannya biribiara wɔ ne kasa mu amfa annya no wɔ nkurɔfo no anim. Mmom ne mmuae no maa wɔn ho dwiriw wɔn, na wɔyɛɛ komm. 27 Nanso Sadukifo a wɔka sɛ owusɔre nni hɔ+ no mu bi bae, na wobisaa no sɛ:+ 28 “Ɔkyerɛkyerɛfo, Mose kyerɛw maa yɛn sɛ, ‘Sɛ ɔbarima bi nua wu gyaw ne yere na sɛ onni ba a, ɛsɛ sɛ ɔbarima no ware ne nua a wawu no yere no, na ɔne no wo ma ne nua no.’+ 29 Ná anuanom baason* bi wɔ hɔ. Nea odi kan no waree, nanso owui a wanwo ba. 30 Enti nea ɔto so abien 31 ne nea ɔto so abiɛsa no waree ɔbea no bi. Baason no nyinaa yɛɛ saa ara; wowuwui a wɔannyaw mma wɔ wɔn akyi. 32 Awiei koraa no, ɔbea no nso wui. 33 Enti, owusɔre mu no, wɔn mu hena na ɔbea no bɛyɛ ne yere? Efisɛ nnipa baason no nyinaa waree no bi.” 34 Yesu buaa wɔn sɛ: “Wiase yi* mma de, wɔware na wɔde wɔn ma aware, 35 na wɔn a wɔabu wɔn sɛ wɔfata sɛ wɔtena wiase a ɛreba no mu ne wɔn a wobenyan afi awufo mu no de, wɔrenware, na wɔremfa wɔn mma aware.+ 36 Nokwasɛm ne sɛ, wɔrentumi nwu bio, efisɛ wɔbɛyɛ sɛ abɔfo, na esiane sɛ wɔyɛ owusɔre mma nti, wɔbɛyɛ Onyankopɔn mma. 37 Mose mpo daa no adi sɛ awufo bɛsɔre, efisɛ nwura* no ho asɛm no mu no, ɔfrɛɛ Yehowa* sɛ ‘Abraham Nyankopɔn ne Isak Nyankopɔn ne Yakob Nyankopɔn.’+ 38 Ɔnyɛ awufo Nyankopɔn, na mmom ateasefo de, efisɛ n’ani so de, wɔn nyinaa te ase.”*+ 39 Ɛnna akyerɛwfo no bi kae sɛ: “Ɔkyerɛkyerɛfo, woaka no yiye.” 40 Na wɔannya akokoduru ammisa no asɛm biara bio. 41 Afei ɔno nso bisaa wɔn sɛ: “Adɛn nti na wɔka sɛ Kristo no yɛ Dawid ba?+ 42 Efisɛ Dawid ankasa kae wɔ Nnwom nhoma no mu sɛ, ‘Yehowa* ka kyerɛɛ me Wura sɛ: “Tena me nsa nifa 43 kosi sɛ mede w’atamfo bɛyɛ wo nan ntiaso.”’+ 44 Enti, sɛ Dawid frɛɛ no Owura a, ɛnde ɛyɛɛ dɛn na ɔyɛ ne ba?” 45 Bere a nnipa no nyinaa retie no no, ɔka kyerɛɛ n’asuafo no sɛ: 46 “Monhwɛ yiye wɔ akyerɛwfo no ho. Nea wɔpɛ ne sɛ wɔbɛhyɛ ntaade atenten de akyinkyin, na wɔagye nkyia wɔ gua so. Wɔpɛ nkongua a ɛwɔ anim* wɔ hyiadan mu ne mpanyimfo tenabea wɔ apontow* ase.+ 47 Wɔn na wogye* akunafo afi,* na wɔbɔ mpae atenten sɛnea nnipa behu wɔn.* Saa nkurɔfo yi benya atemmu a emu yɛ den.”*\n^ Anaa “nnipa na ɛde maa no?”\n^ Anaa “wogye di.”\n^ Kyerɛ sɛ, bere a wɔde twa bobe.\n^ Anaa “wɔde wɔn ani dii n’akyi.”\n^ Anaa “Ɛfata.”\n^ Anaa “ɛmfata.”\n^ Kyerɛ sɛ, mmarima baason.\n^ Anaa “wɔn nyinaa te ase ma no.”\n^ Anaa “wɔmemene.”\n^ Anaa “agyapade.”\n^ Anaa “nyaatwom nti, wɔbɔ mpae atenten.”\n^ Anaa “emu yɛ duru.”


Apocalipsis 2 MTDS - Adiyisɛm 2 AKCB\n1“Kyerɛw krataa yi kɔma ɔbɔfo a otua Efeso asafo no ano, na ka kyerɛ no se:\nEyi ne nsɛm a efi obi a okura nsoromma ason wɔ ne nsa nifa mu a ɔnantew wɔ sika akaneadua ason no ntam no hɔ.\n2Minim nea woayɛ. Minim nsi a wode ayɛ adwuma ne boasetɔ a wowɔ. Minim sɛ wunnye nnebɔneyɛfo, na afei woasɔ wɔn a wɔka se wɔyɛ asomafo nanso wɔnnyɛ bi no ahwɛ, na woahu sɛ wɔyɛ atorofo. 3Wowɔ boasetɔ, na me nti woahu amane bebree, nanso wompaa abaw ɛ.\n4Nanso nea mewɔ tia wo ne sɛ, wonnɔ me sɛnea kan no na wodɔ me no. 5Hu ba a woaba fam no. Sakra wʼadwene na yɛ sɛnea kan no na woyɛ no. Sɛ woansakra wʼadwene a, mɛba wo nkyɛn na mabeyi wo kaneadua no afi ne sibea. 6Nanso nea eye wɔ wo ho ne sɛ, wukyi nea Nikolaifo no yɛ no, na saa ara na me nso mikyi.\n7Nea ɔwɔ aso no ntie nea Honhom no ka kyerɛ asafo ahorow no. Wɔn a wɔadi nkonim no, mɛma wɔn tumi na wɔadi nkwadua a ɛwɔ Onyankopɔn paradise hɔ.\n8“Kyerɛw krataa yi kɔma ɔbɔfo a otua Smirna2.8 Asia Kuropɔn a na ɛyɛ fɛ na ɛhyehye ne ho a na ɛne Roma gyina mpɔmpɔnso koro no. Na nneɛma a ɛma wotumi som ɔhempɔn no wɔ kurow no mu. Eyi ne Yudafo manfo a na wɔyɛ ahantantraso a wɔahyɛ hɔ ma nti ɛmaa hɔ tena yɛɛ den yiye maa Kristofo no. asafo no ano se:\nSaa asɛm yi fi Ɔkannifo ne Okyikafo no nkyɛn. Nea owui na ɔte ase bio no.\n9Minim amane a wuhu maa Awurade na minim wʼahiasɛm nyinaa nso, nanso wowɔ agyapade wɔ ɔsoro. Minim nsɛm a wɔn a wose wɔyɛ Yudafo nanso wɔnyɛ Yudafo no ka tia wo. Wɔyɛ ɔbonsam hyiadan. 10Nsuro ɔhaw a ɛrebɛto wo no. Tie! Wɔde mo mu bi bɛto afiase na ɔbonsam nam so asɔ mo ahwɛ. Na mo haw bedi nnafua du. Sɛ owu mu mpo a, gye me di na mɛma wo nkwa abotiri.\n11Nea ɔwɔ aso no ntie nea Honhom no ka kyerɛ asafo no. Wɔn a wodi nkonim no renwu owuprenu.\n12“Kyerɛw krataa yi kɔma ɔbɔfo a ɔwɔ Pergamo asafo mu se:\nSaa krataa yi fi nea ɔwɔ afoa anofanu a ɛyɛ nnam no nkyɛn.\n13Minim sɛ faako a wote no, ɛhɔ na ɔbonsam ahengua si. Wudi me nokware; na bere a wokum Antipa a ɔyɛ ɔdanseni nokwafo wɔ faako a ɔbonsam te no mpo, woampa me.\n14Nanso nneɛma kakra a mewɔ tia wo ne sɛ, nnipa bi a wodi Bileam nkyerɛkyerɛ2.14 Bileam tuu Midianfo mmea fo kyerɛɛ wɔn ɔkwammɔne a wɔmfa so nni Israelfo no anim mfa wɔn nkɔ bɔne mu (4 Mose 25.1-2; 31.16; Yud 11). Afide nneɛma na wakwadaw mu yiye a mpo otumi daadaa agyidifo ma wɔde wɔn ho frafra abosonsɛm mu. akyi no ka wo ho wɔ hɔ. Saa Bileam no na ɔkyerɛɛ Balak ma ɔmaa Israelfo dii abosom so nnuan, kyerɛɛ wɔn aguamammɔ, nam so ma wɔyɛɛ bɔne no. 15Saa ara nso na wowɔ nnipa bi ka wo ho a wodi Nikolaifo nkyerɛkyerɛ akyi. 16Twe wo ho fi wo bɔne ho. Anyɛ saa a, ɛrenkyɛ biara mɛba wo nkyɛn, na mede afoa a efi mʼanom no abɛko atia saa nnipa no.\n17Nea ɔwɔ aso no ntie nea Honhom no ka kyerɛ asafo ahorow no. Mo a moadi nkonim no, mɛma mo mana a ahintaw no bi. Afei, mɛma wɔn mu biara ɔbo fitaa a wɔakyerɛw din foforo wɔ so a obiara nnim, gye onipa a wɔde bɛma no no.\n18“Kyerɛw krataa kɔma ɔbɔfo a ɔwɔ Tiatira asafo mu se:\nEyi ne asɛm a efi Onyankopɔn Ba no a nʼani dɛw sɛ ogyatannaa a ne nan ase hyerɛn sɛ asanka no nkyɛn.\n19Minim nea woyɛ. Minim wo dɔ, wo gyidi, wo som ne boasetɔ a wowɔ. Minim sɛ woreyɛ adwuma sen kan no.\n20Nanso nea mewɔ tia wo ne sɛ, wugyee ɔbea bi a ne din de Isabel,2.20 (Hwɛ 1 Ah 6.31; 2 Ah 9.22,30-37). Wɔbɔ saa din yi sɛ ɔbea daadaakra a wagye din a na ɔwɔ asafo no mu a na otwintwan Onyankopɔn mu ahotoso anan mu efisɛ akwan nyinaa mu, na ɔboa abosonsom. a ɔfrɛ ne ho, Onyankopɔn odiyifo no too mu. Saa ɔbea yi kyerɛkyerɛ, na odi mʼasomafo anim ma wɔbɔ aguaman di abosom aduan. 21Mama no bere sɛ ɔnsakra mfi ne bɔne mu, nanso ɔmpɛ sɛ ɔsakra fi nʼaguamammɔ mu. 22Ɛno nti, sɛ wɔansakra amfi amumɔyɛ a wɔne no yɛe no mu a, mɛtow no ahwe mpa so na ɔno ne wɔn a wɔsɛe aware no ahu amane a ano yɛ den yiye. 23Afei, mekunkum nʼakyidifo2.23 Isabel yɛ honhom a na odi “nea mepɛ na meyɛ” nkyerɛkyerɛ anim. no, na asafo no nyinaa behu sɛ mene obi a mihu nnipa adwene mu ne wɔn akɔnnɔ. Nea mo mu biara yɛe no, metua no so ka pɛpɛɛpɛ.\n24Nanso mo mu bi a mowɔ Tiatira no nni saa nkyerɛkyerɛ bɔne no akyi. Munsuaa nea afoforo frɛ no, ‘Ɔbonsam asumansɛm’ no. Meka kyerɛ mo se, meremfa adesoa foforo biara nto mo so. 25Na munso nea mowɔ no mu dennen nkosi sɛ mɛba.\n26Wɔn a wodi nkonim na wɔkɔ so yɛ nea mepɛ kosi awiei no, mede tumi koro no ara a minya fii 27mʼAgya hɔ no bɛma wɔn. Mɛma wɔn aman so tumi na wɔde dade pema adi wɔn so na wɔabobɔ wɔn sɛ nkuku. 28Afei, mede anɔpa nsoromma bɛma wɔn. 29Nea ɔwɔ aso no ntie nea Honhom no ka kyerɛ asafo no.\nAKCB : Adiyisɛm 2


1. Korinter 12 LB – 1 Korintofoɔ 12 ASCB | Biblica\n1. Korinter 12 LB – 1 Korintofoɔ 12 ASCB\n1 Korintofoɔ 12:1-31\nHonhom Kronkron No Akyɛdeɛ\n1Me nuanom, merebɛkyerɛ mo nsɛm a ɛfa Honhom Kronkron no akyɛdeɛ no mu. Anuanom, mepɛ sɛ mohunu nokorɛ no. 2Monim sɛ ɛberɛ a na moyɛ abosonsomfoɔ no na ahoni a awuwu na ɛdi mo so de mo kɔ bɔne mu. 3Deɛ ɛsɛ sɛ mote aseɛ ne sɛ, obiara a ɔwɔ Onyankopɔn Honhom akwankyerɛ no ka sɛ “Yesu yɛ Awurade,” na ɔnnome Yesu.\n4Ɛwom sɛ Honhom Kronkron no ara na ɛkyɛ akyɛdeɛ no, nanso saa akyɛdeɛ no gu ahodoɔ. 5Akwan ahodoɔ bebree wɔ hɔ a wɔfa so som, nanso Awurade korɔ no ara na wɔsom no. 6Tumi ahodoɔ bebree wɔ hɔ a wɔnam so som, nanso Onyankopɔn korɔ no ara na ɔma obiara tumi ma wɔde som.\n7Honhom Kronkron no nam yɛn mmaako mmaako so da ne ho adi ɛkwan bi so ma ɛboa yɛn nyinaa. 8Honhom Kronkron no ma obi nyansa na Honhom Kronkron no ara nso ama obi osuahunu. 9Saa Honhom Kronkron no ara ma obi gyidie na ɔma obi nso tumi a ɔde sa nyarewa. 10Honhom Kronkron no ma obi tumi ma ɔyɛ anwanwadeɛ; obi nso, ɔma no tumi ma ɔka Onyankopɔn asɛm; na ɔfoforɔ nso ɔma no tumi ma ɔtumi kyerɛ nsonsonoeɛ a ɛda akyɛdeɛ a ɛfiri Honhom Kronkron no ne deɛ ɛmfiri Honhom Kronkron no mu. Honhom Kronkron no ma obi tumi ma ɔka kasa foforɔ na ɔma ɔfoforɔ nso tumi ma ɔkyerɛ kasa foforɔ no ase. 11Ɛyɛ Honhom Kronkron korɔ no ara na ɔyɛ yeinom nyinaa; akyɛdeɛ ahodoɔ a ɔpɛ sɛ ɔde ma obiara no, ɔde ma no.\n12Kristo te sɛ nipadua baako a ɛwɔ akwaa bebree; ɛwom sɛ ɛwɔ akwaa bebree, nanso ɛyɛ onipadua korɔ no ara. 13Wɔnam saa ɛkwan korɔ no ara so abɔ yɛn Yudafoɔ ne amanamanmufoɔ ne nkoa ne yɛn a yɛde yɛn ho no asu. Wɔnam Honhom Kronkron korɔ no so abɔ yɛn asu ahyɛ saa onipadua korɔ no ara mu. Na wɔde saa Honhom Kronkron no ama yɛn sɛ yɛnnom. 14Nipadua no ankasa nyɛ akwaa baako; ɛyɛ akwaa bebree.\n15Sɛ nan ka sɛ, “Esiane sɛ menyɛ nsa enti, menka onipadua no ho” a, ɛnkyerɛ sɛ ɔnyɛ onipadua no fa bi. 16Na sɛ aso ka sɛ, “Esiane sɛ menyɛ aniwa enti, menka onipadua no ho” a, ɛnkyerɛ sɛ ɔnyɛ onipadua no fa bi. 17Na sɛ onipadua no nyinaa yɛ aniwa a, anka ɛbɛyɛ dɛn ate asɛm? Na sɛ ɛyɛ aso a anka ɛbɛyɛ dɛn ahua adeɛ? 18Sɛdeɛ Onyankopɔn pɛ no no na ɔde akwaa biara siiɛ. 19Sɛ onipadua no nyinaa yɛ akwaa korɔ a, anka onipadua no bɛyɛ ɛdeɛn? 20Sɛdeɛ ɛte no, akwaa gu ahodoɔ, nanso onipadua no yɛ baako pɛ.\n21Yei enti, aniwa ntumi nka nkyerɛ nsa sɛ, “wo ho nhia me!” Saa ara na etire rentumi nka nkyerɛ nan sɛ, “Wo ho nhia me!” 22Saa ara na yɛrentumi nyɛ biribiara a akwaa a ɛyɛ mmerɛ no nka ho mma ɛnyɛ yie. 23Akwaa a yɛsusu sɛ ɛnni mu pii no mmom na yɛhwɛ no yie, na deɛ ɛnyɛ fɛ wɔ onipadua ho no nso yɛhwɛ no yie pa ara. 24Na akwaa a ɛdi mu no, saa ɔhwɛ no ho nhia no. Onyankopɔn ankasa nam ɛkwan bi so akeka onipadua no asisi animu de ahyɛ akwaa a wɔmmuo no animuonyam. 25Enti nkyekyɛmu biara nni onipadua no mu. Akwaa no nyinaa keka wɔn ho wɔn ho bom. 26Sɛ akwaa baako ho ka a, akwaa a aka no nyinaa ho ka bi. Na sɛ wɔkamfo akwaa no bi a, anigyeɛ ka akwaa a aka no nyinaa.\n27Enti mo nyinaa moyɛ Kristo onipadua. Na mo mu biara yɛ nʼakwaa. 28Onyankopɔn ahyehyɛ biribiara pɛpɛɛpɛ wɔ asafo no mu: Deɛ ɛdi ɛkan, asomafoɔ; deɛ ɛtɔ so mmienu, adiyifoɔ; deɛ ɛtɔ so mmiɛnsa, akyerɛkyerɛfoɔ; afei wɔn a wɔyɛ anwanwadeɛ ɛnna wɔn a wɔama wɔn tumi de sa yadeɛ anaa wɔboa afoforɔ anaa wɔkyerɛ wɔn ɛkwan anaa wɔka kasa foforɔ. 29Wɔn nyinaa nyɛ asomafoɔ anaa adiyifoɔ anaa akyerɛkyerɛfoɔ. Ɛnyɛ wɔn nyinaa na wɔwɔ tumi a wɔde yɛ anwanwadeɛ 30anaa wɔsa nyarewa, anaa wɔka kasa foforɔ anaa wɔkyerɛ deɛ wɔka no ase. 31Monhwehwɛ akyɛdeɛ a ɛbɛboa mo yie akyiri kwan.\nMɛkyerɛ mo ɛkwan foforɔ a ɛyɛ pa ara.\nASCB : 1 Korintofoɔ 12


1. Timotejovi 3 SNC - 1 Timoteo 3 ASCB\n1Ɛyɛ sɛnnahɔ sɛ, sɛ obi pɛ sɛ ɔyɛ asafopanin a, na wafa adwuma pa. 2Asafopanin yɛ obi a mfomsoɔ nni ne ho. Ɛsɛ sɛ ne yere yɛ baako. Ɛsɛ sɛ ɔbrɛ ne ho ase na ɔhyɛ ne ho so yɛ ne biribiara pɛpɛɛpɛ. Ɛsɛ sɛ ɔgye ahɔhoɔ wɔ ne fie na ɔkyerɛkyerɛ nso. 3Ɛnsɛ sɛ ɔyɛ ɔsadweam anaa basabasa, na mmom, ɛsɛ sɛ ɔbrɛ ne ho ase na ɔpɛ asomdwoeɛ. Ɛnsɛ sɛ ɔyɛ sikaniberefoɔ. 4Ɛsɛ sɛ ɔtumi hwɛ ne fiefoɔ so yie na ɔtumi ma ne mma yɛ ɔsetie de obuo ne anidie ma no. 5Na sɛ obi nnim sɛdeɛ ɔhwɛ ne fie so yie a, ɛbɛyɛ dɛn na ɔbɛtumi ahwɛ Onyankopɔn asafo so? 6Ɛnsɛ sɛ ɔyɛ obi a afei na wahunu Awurade; sɛ ɛba saa a, ne tirim bɛyɛ no dɛ na wayɛ ahomasoɔ ama wɔabu no atɛn sɛdeɛ wɔbuu ɔbonsam atɛn no. 7Ɛsɛ sɛ wɔn a wɔnnyɛ akyidifoɔ no mpo de anidie ma no sɛdeɛ ɛbɛyɛ a, wɔrengu nʼanim ase na ɔbonsam afidie renyi no.\nAsafo Mu Aboafoɔ\n8Ɛsɛ sɛ asafo mu aboafoɔ nso yɛ nnipa a wɔwɔ suban pa na wɔdi nokorɛ. Ɛnsɛ sɛ wɔnom nsã pii anaasɛ wɔyɛ aniberefoɔ. 9Ɛsɛ sɛ wɔde adwenem fann gyina pintinn ma nokorɛ no ne gyidie no. 10Ɛsɛ sɛ wɔsɔ wɔn hwɛ ansa, na sɛ wɔdi sɔhwɛ no so nkonim a, wɔasom.\n11Ɛsɛ sɛ wɔn yerenom nso wɔ suban pa a wɔnni nsekuro. Biribiara mu ɛsɛ sɛ wɔbrɛ wɔn ho ase di nokorɛ.\n12Ɛsɛ sɛ asafo no mu ɔboafoɔ no wɔ yere baako na afei ɔtumi hwɛ ne mma ne ne fiefoɔ yie. 13Wɔn a wɔsom yie no bɛnya nnyinaso pa, na wɔn gyidie a wɔwɔ wɔ Kristo Yesu mu no nso ayɛ nam.\n14Saa nwoma a mede rebrɛ wo yi akyi no, mewɔ anidasoɔ sɛ ɛrenkyɛre biara mɛba wo nkyɛn. 15Na sɛ mannuru wo nkyɛn ntɛm a, saa nwoma yi bɛma woahunu sɛdeɛ yɛbɔ yɛn bra wɔ Onyankopɔn fie. Efie a ɛyɛ Onyankopɔn teasefoɔ no asafo a ɛyɛ nokorɛ no nnyinasoɔ. 16Akyinnyeɛ biara nni ho sɛ, ahintasɛm a ɛwɔ nyamesom pa mu no krɔnn:\nƆbaeɛ onipa tebea mu,\nHonhom no buu no bem,\nna abɔfoɔ hunuu no,\nwɔkaa ne ho asɛm amanaman mu,\nna ewiase gyee no diiɛ,\nwɔfaa no kɔɔ ɔsoro animuonyam mu.\nASCB : 1 Timoteo 3


Mpanyimfo—Monnwudwo “Ɔkra a Wabrɛ” | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lithuanian Luo Malagasy Malay Maltese Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nAngela * yɛ onuawa sigyani a wadi mfe 30 ne kakra. Mpanyimfo aka akyerɛ onuawa yi sɛ wɔbɛba abɛsra no. Onuawa yi retwɛn sɛ mpanyimfo no beyi wɔn ti. Saa bere yi nyinaa ne yam hyehye no. Ebia ɔreka wɔ ne tirim sɛ, ‘Dɛn koraa na mpanyimfo no rebɛka akyerɛ me yi?’ Onuawa yi atoto adesua mu nnansa yi. Afei ɔyɛ obi a ɔhwɛ nkwakoraa ne mmerewa, enti obefi adwuma aba fie na wabrɛ ayɛ kagyaa. Eyi nyinaa nkamfua, ne maame yare nso agyaw no adwinnwen.\nYɛmfa no sɛ woyɛ ɔpanyin na worekɔsra Angela; dɛn na wobɛka de ahyɛ “ɔkra a wabrɛ” yi nkuran? (Yer. 31:25) Nea edi kan koraa no, dɛn na wobɛyɛ de asiesie wo ho ansa na woakɔsra no ahyɛ no den?\nGYE BERE SUSUW WO NUA NO HO\nƐtɔ bere bi a, yɛn nnwuma anaa asafo no mu dwumadi ma yɛn nyinaa brɛ. Yɛmfa odiyifo Daniel nyɛ nhwɛso. Bere bi onyaa anisoadehu bi a na ɔnte ase; eyi ma ɔyɛɛ “kagyaa.” (Dan. 8:27) Dɛn na ɛboaa Daniel? Onyankopɔn somaa ɔbɔfo Gabriel ma ɔkɔkyerɛkyerɛɛ mu kyerɛɛ Daniel na ɔmaa no awerɛhyem sɛ Yehowa ate ne mpaebɔ. Ɔsan ka kyerɛɛ Daniel sɛ Yehowa ‘pɛ n’asɛm paa.’ (Dan. 9:21-23) Bere foforo nso, ɔbɔfo bi kaa asɛm koro no ara hyɛɛ Daniel nkuran.—Dan. 10:19.\nAnsa na wobɛkɔ akɔsra onua bi no, gye bere susuw ne ho\nSɛ worekɔsra onua bi a wabrɛ anaa n’abam abu a, wubetumi asuasua nea abɔfo no yɛe no. Ansa na wobɛkɔ onua no hɔ no, gye bere susuw ne ho. Ɔhaw bɛn na ɔrehyia? Ɔhaw yi koraa bɛka no sɛn? Su bɛn na ɛwɔ onua yi ho a ɛyɛ fɛ paa? Onua bi a wɔfrɛ no Richard a wasom sɛ ɔpanyin bɛboro mfe 20 kae sɛ ansa na ɔbɛkɔ akɔsra onua bi no, ogye bere susuw nneɛma a onua no bɔ ho mmɔden paa ho. Afei nso ɔtena ase hwɛ ɔhaw a onua no refa mu. Ɛno ma ohu asɛm a ɔbɛka de aboa no. Sɛ wo ne ɔpanyin foforo yɛ nhyehyɛe sɛ wobɛkɔ akɔsra onua bi a, ɛyɛ papa sɛ mo baanu tena ase susuw onua no ho ansa na moakɔ.\nKA WO NUA NO KOMA TO NE YAM\nWunim sɛ ɛnyɛ mmerɛw sɛ obi bɛka nea ɛhaw no. Yɛmfa no sɛ woakɔsra onua bi na ebia fɛre nti ɛyɛ den sɛ obebue n’ano mpo akasa. Dɛn na wubetumi ayɛ aboa no? Ɛsɛ sɛ woma w’anim yɛ sereserew na woka asɛm a ɛbɛka ne koma ato ne yam. Onua bi a wɔfrɛ no Michael a wasom sɛ ɔpanyin bɛboro mfe 40 kae sɛ, sɛ ɔkɔsra onua bi a, asɛm a odi kan ka ne sɛ: “Wunim, ade a ɔpanyin biara ani gye ho ne sɛ ɔbɛkɔ akɔsra ne nuanom wɔ wɔn fie ne wɔn atwetwe nkɔmmɔ na wɔahu wɔn ho yiye. Enti na me ho pere me sɛ bere yi bɛso ma maba.”\nWokɔsra onua bi a, mfiase no ara wubetumi ne no abɔ mpae. Sɛ worebɔ mpae a, wubetumi aka onua no su bi a ɛyɛ fɛ te sɛ ne gyidi, ne dɔ, anaa ne boasetɔ ho asɛm. Saa na na ɔsomafo Paulo yɛ. Sɛ ɔrebɔ mpae ama ne nuanom a, na ɔka nsɛm a ɛte saa. (1 Tes. 1:2, 3) Wo ne wo nua no bɔ mpae saa a, ɛbɛboa mo baanu nyinaa. Ɛbɛma moayi mo yam abɔ nkɔmmɔ. Bio nso mpae no bɛma onua no koma atɔ ne yam. Ray yɛ asafo mu panyin a wasom akyɛ. Ɔkae sɛ: “Ɛtɔ mmere bi a, yɛn nyinaa werɛ fi sɛ yɛreyɛ nneɛma bi a mfaso wɔ so, enti obi ka biribi de kae yɛn a, yɛn ani gye paa.”\nMA NO HONHOM MU AKYƐDE\nƆkwan biako a wubetumi afa so ama onua bi “honhom mu akyɛde” ne sɛ wode Bible bɛboa no; kyerɛwsɛm biako pɛ mpo betumi aboa no. (Rom. 1:11) Sɛ onua bi haw a, obetumi ate nka sɛ ne so nni mfaso. Wokɔsra onua a ɔte saa a, wubetumi ne no akenkan asɛm a odwontofo no kae no. Ɔkae sɛ ɔte sɛ “kotoku a ɛsɛn wusiw mu.” Nanso ɔsan kae sɛ ne ‘werɛ mfii Onyankopɔn mmara nsɛm.’ (Dw. 119:83, 176) Wokyerɛkyerɛ kyerɛwsɛm no mu kyerɛ onua no a, ma onhu sɛ wugye di paa sɛ ɔno nso “werɛ mfii” Onyankopɔn mmara nsɛm.\nYɛmfa no sɛ onuawa bi ate atena; ɔne asafo no mmɔ bio anaa n’ahokeka akɔ fam. Wobɛyɛ dɛn de Bible aboa no? Mfatoho a ɛfa drakma biako a ɛyerae ho no betumi ahyɛ no nkuran. (Luka 15:8-10) Ná wosina sika yɛ kɔnmuade, na ɛbɛyɛ sɛ drakma a ɛyerae no yɛ nea wɔasina yi mu biako. Sɛ wo ne onuawa no susuw mfatoho yi ho a, ɛbɛboa no ma wahu sɛ ne ho hia paa wɔ Kristofo asafo no mu. Afei wubetumi aboa onuawa no ma wahu sɛ ɔka Yehowa nguan nkumaa no ho, enti Yehowa dwen ne ho paa.\nAde biako a yɛn nuanom ani gye ho ne sɛ wɔbɛkyerɛ wɔn adwene wɔ kyerɛwsɛm bi ho. Enti nnye nkɔmmɔ no mmɔ so; ma ɔnkasa bi. Sɛ wokɔsra onua bi na wo ne no kenkan kyerɛwsɛm bi a, wubetumi atwe adwene asi emu asɛm bi so na woabisa no sɛ ɔte ase anaa. Yɛmfa no sɛ ɔpanyin ne onua bi akenkan 2 Korintofo 4:16. Ɔpanyin no betumi abisa onua no sɛ, “Wokae bere bi a Yehowa yɛɛ wo ‘foforo’ anaa ɔhyɛɛ wo den?” Sɛ wubisa nsɛm saa a, ɛbɛma ‘obiara anya nkuranhyɛ afi ne yɔnko hɔ.’—Rom. 1:12.\nYɛn nuanom ani gye ho sɛ wɔbɛkyerɛ wɔn adwene wɔ kyerɛwsɛm bi ho\nSɛ wunim tebea a onua bi wom a, wubetumi afa Bible mu nipa bi a n’asɛm ne onua no de di nsɛ na wo ne no asusuw ne ho. Sɛ onua no ahaw a wubetumi ne no asusuw Hanah anaa Epafrodito ho. Bere bi Hanah ne Epafrodito faa ateetee mu nanso na wɔda Onyankopɔn koma so. (1 Sam. 1:9-11, 20; Filip. 2:25-30) Nhwɛso foforo pii wɔ Bible mu a wubetumi de adi dwuma.\nMFA NSO HƆ ARA\nWokɔsra onua bi wie a, mfa nso hɔ ara; kɔ so ara ma n’asɛm nhia wo. (Aso. 15:36) Wokɔsra onua bi a, wubetumi ne no ayɛ nhyehyɛe apɛ da bi abom akɔ asɛnka. Bernard yɛ ɔpanyin a ɔde mfe pii asom. Ɔkae sɛ, sɛ ɔkɔsra onua bi na akyiri yi ohyia no a, ɔfa kwan bi so bisa afotu a ɔde maa no no ho asɛm. Ɛyɛ a obisa no sɛ, “Ɛboaa wo anaa?” Ɔpanyin bi yɛ saa a, ɛbɛma wahu nea obetumi asan ayɛ aboa ne nua no.\nƐsɛ sɛ yɛn nuanom mmarima ne mmea hu sɛ yedwen wɔn ho, yenim nea wɔrefa mu, na yɛdɔ wɔn. Eyi ne biribi a anuanom hia paa. (1 Tes. 5:11) Enti ansa na wobɛkɔ akɔsra onua bi ahyɛ no den no, gye bere susuw ne ho. Bɔ ho mpae. Hwehwɛ kyerɛw nsɛm a ɛfata a wode bɛboa no. Woyɛ saa a, wubenya asɛmpa adwudwo “ɔkra a wabrɛ”!


Genesis 8 | Intanɛt So Bible| Wiase Foforɔ Nkyerɛaseɛ\nNsu no twetwee (1-14)\nƆsomaa aborɔnoma (8-12)\nWofii adaka no mu (15-19)\nOnyankopɔn bɔhyɛ a ɛfa asaase ho (20-22)\n8 Nanso Onyankopɔn kaee Noa ne wuram mmoa ne afieboa a wɔka ne ho wɔ adaka no mu nyinaa,+ na Onyankopɔn maa mframa bɔ faa asaase so, na nsu no fii ase twetwee. 2 Na subun no ne ɔsoro mfɛnsere no mu totoe, na osu no gyaee tɔ.*+ 3 Nsu no fii ase twetwee nkakrankakra fii asaase so; na nnafua 150 akyi no, na nsu no aba fam. 4 Bosome a ɛto so ason no da a ɛto so 17 no, adaka no kosii Ararat mmepɔw so baabi. 5 Nsu no so tewee nkakrankakra kosii bosome a ɛto so du no so. Na bosome a ɛto so du no da a edi kan no, mmepɔw no atifi yii ne ho adi.+ 6 Enti nnafua 40 akyi no, Noa buee mfɛnsere+ a ɔyɛe wɔ adaka no ho no, 7 na ɔsomaa kwaakwaadabi fii adi, na sɛ aboa no kɔ ara a, na wasan aba, kosii sɛ nsu no yowee wɔ asaase so. 8 Akyiri yi, ɔsomaa aborɔnoma sɛ ɔnkɔhwɛ sɛ nsu no atwetwe afi asaase so anaa. 9 Nanso aborɔnoma no annya baabi ansi,* efisɛ na nsu da so wɔ asaase so baabiara.+ Enti ɔsan baa ne nkyɛn wɔ adaka no mu, na Noa teɛɛ ne nsa faa no de no baa adaka no mu. 10 Ɔsan twɛnee nnanson, na ɔsomaa aborɔnoma no bio. 11 Ɛrekɔ anwummere no, aborɔnoma no san bae, na na ngodua ahaban a watew no foforo tua n’ano, enti Noa hui sɛ nsu no ayow wɔ asaase so.+ 12 Ɔsan twɛnee nnanson bio. Afei ɔsomaa aborɔnoma no, nanso wansan amma ne nkyɛn bio. 13 Afei afe a ɛto so 601,+ bosome a edi kan no da a edi kan no, na nsu no ayow wɔ asaase so; na Noa yii adaka no so nkataso, na ɔhwɛe no, ohui sɛ asaase no so rewo. 14 Bosome a ɛto so abien no da a ɛto so 27 no, na asaase no so awo wosee. 15 Afei Onyankopɔn ka kyerɛɛ Noa sɛ: 16 “Wo ne wo yere ne wo mma ne wɔn yerenom a wɔka wo ho no, mumfi adaka no mu.+ 17 Mmoa a wɔka wo ho nyinaa,+ ntuboa ne mmoa ahorow ne mmoa a wɔwea asaase so nyinaa, yi wɔn fi adi na wɔn ase ntrɛw* wɔ asaase so, na wɔnwo na wɔnnɔɔso wɔ asaase so.”+ 18 Enti Noa ne ne mma+ ne ne yere ne ne mma no yerenom fii adi. 19 Na mmoa no nyinaa, wɔn a wɔwea ne ntuboa nyinaa, ne asaase so mmoa a aka nyinaa fii adaka no mu puei akuwakuw.+ 20 Ɛnna Noa sii afɔremuka+ maa Yehowa, na oyii wuram mmoa a wɔn ho tew ne ntuboa a wɔn ho tew+ nyinaa mu bi de wɔn bɔɔ ɔhyew afɔre wɔ afɔremuka no so.+ 21 Na Yehowa tee sɛ afɔre no yɛ huam,* enti Yehowa kae wɔ ne komam sɛ: “Merenhwɛ nea onipa ayɛ ho nnome asaase*+ bio, efisɛ nea onipa susuw wɔ ne komam yɛ bɔne fi ne mmofraase;+ na meremfa me nsa nka nea ɛte ase nyinaa bio sɛnea mayɛ yi.+ 22 Efi nnɛ rekɔ, bere a wodua ne bere a wotwa, awɔw ne ɔhyew, osutɔbere* ne ɔpɛ bere,* adekyee ne adesae, to rentwa da.”+\n^ Anaa “osu no tewee.”\n^ Anaa “baabi amfa ne nan ansi.”\n^ Anaa “wɔnyɛ manyamanya.”\n^ Anaa “afɔre no dwudwo koma; afɔre no, ahomeka wom.”\n^ Anaa “mfrɛ mmusu mma asaase so.”\n^ Kyerɛ sɛ, ahohuru bere.\n^ Kyerɛ sɛ, awɔw bere.


Dɛn na Yehowa Adansefo Yɛ Wɔ Wɔn Asafo Nhyiam Ahorow Ase?\nNea na tete Kristofo no yɛ wɔ wɔn nhyiam ahorow ase ara ne nnwonto, mpaebɔ, ne Kyerɛwnsɛm no a na wɔkenkan susuw ho—ná wɔnyɛ ɔsom mu amanne biara wɔ ase. (1 Korintofo 14:26) Sɛ woba yɛn nhyiam ahorow ase a, saa pɛpɛɛpɛ na wubehu sɛ yɛreyɛ.\nNkyerɛkyerɛ no gyina Bible so, na mfaso wɔ so. Asafo biara hyiam dapɛn awiei de simma 30 tie ɔkasa a egyina Bible so, na wɔkyerɛkyerɛ yɛn ma yehu sɛnea Kyerɛwnsɛm no fa yɛn asetena ne mmere a yɛte mu yi ho. Wɔhyɛ yɛn nyinaa nkuran sɛ yɛnhwɛ yɛn ankasa Bible mu nni ɔkasafo no akyi. Sɛ wɔma ɔkasa no wie a, yɛde dɔnhwerew biako yɛ “Ɔwɛn-Aban” Adesua, na wɔhyɛ atiefo no nkuran ma wɔma mmuae bere a yɛresusuw Ɔwɛn-Aban a adesua nsɛm wom no mu asɛm bi ho no. Saa adesua yi boa yɛn ma yɛde Bible akwankyerɛ yɛ adwuma wɔ yɛn asetena mu. Yesua asɛnkoro no ara wɔ yɛn asafo ahorow bɛboro 110,000 a ɛwɔ wiase nyinaa no mu biara mu.\nWɔboa yɛn ma yetumi kyerɛkyerɛ yiye. Yɛsan nso hyiam wɔ dapɛn no mu yɛ asafo nhyiam a ɛwɔ afã abiɛsa. Yɛato din Kristofo Abrabɔ ne Yɛn Asɛnka. Saa nhyiam yi, nsɛm a ɛwɔ Abrabɔ ne Asɛnka Adesua Nhoma a ɛba bosome biara no mu na yɛde yɛ. Ɔfã a edi kan ne Bible Mu Akorade, na ɛboa yɛn ma Bible no fã bi a asafo no mufo adi kan akenkan no, yenya mu asuade. Nea edi hɔ ne Ma W’ani Nku Asɛnka Ho, na yɛtaa hwɛ ɔyɛkyerɛ ahorow a yɛde sua nsɛm a yɛbɛka ne nkurɔfo abɔ Bible mu nkɔmmɔ. Saa ɔfã no, ɛyɛ a obi de afotu ma yɛn de boa yɛn ma yɛn akenkan ne yɛn nkyerɛkyerɛ tu mpɔn. (1 Timoteo 4:13) Adesua no fã a etwa to ne Kristofo Abrabɔ. Ɛno nso kyerɛ yɛn sɛnea yɛde Bible bɛbɔ yɛn bra. Ebi wɔ hɔ a, wɔyɛ no nsɛmmisa ma atiefo kyerɛ wɔn adwene, na ɛma yɛte Bible mu nsɛm ase paa.\nSɛ woba yɛn asafo nhyiam ahorow no bi a, akyinnye biara nni ho sɛ Bible nkyerɛkyerɛ a edi mũ a wubenya no bɛma w’ani agye.—Yesaia 54:13.\nSɛ wokɔ Yehowa Adansefo nhyiam ahorow ase a, dɛn na wobɛte wɔ hɔ?\nAsafo nhyiam ahorow a yɛyɛ no dapɛn biara no mu nea ɛwɔ he na w’ani begye ho sɛ wobɛkɔ bi?\nDi kan kenkan nneɛma a wobesusuw ho wɔ asafo nhyiam ahorow a edi hɔ no bi. Hyɛ nneɛma a wubetumi asua afi Bible mu a ebetumi aboa wo wɔ w’asetena mu da biara da no nsow.\nKenkan na hu sɛnea wɔayɛ nhyehyɛe a wɔnam so de akwankyerɛ ma asafo ahorow no.\nDɛn na Yehowa Adansefo Yɛ Wɔ Wɔn Nhyiam Ahorow Ase?


1 Beresosɛm 23 AKCB - Matteus 23 LB\n1 Beresosɛm 23:1-32\n1Bere a Dawid bɔɔ akwakoraa no, oyii ne babarima Salomo sɛ ɔno na obedi Israel so hene.\n2Dawid frɛfrɛɛ Israel amanyɛ ntuanofo nyinaa ne asɔfo, a Lewifo ka ho sɛ, wɔmmra ahensi afahyɛ no ase. 3Wɔkan Lewifo a wɔadi mfirihyia aduasa anaa nea ɛboro saa, na wɔn nyinaa dodow yɛ mpem aduasa awotwe. 4Na Dawid kae se, “Wɔn mu mpem aduonu anan bɛhwɛ Awurade Asɔredan no ho adwuma so. Mpem asia bɛsom sɛ mpanyimfo ne atemmufo. 5Mpem anan bɛyɛ apon ano hwɛfo na mpem anan foforo de nnwontode a mayɛ no bɛkamfo Awurade.”\n6Na Dawid kyekyɛɛ Lewifo no mu akuwakuw de mmusuakuw a wɔyɛ Lewi mmabarima Gerson, Kohat ne Merari asefo no din totoo wɔn so.\n7Gerson mmabarima ne:\nLibni ne Simei.\n8Libni asefo no mu baasa yɛ\nYehiel (a ɔyɛ abusuapanyin), Setam ne Yoel.\n9Eyinom na na wɔyɛ Libni abusua no mpanyimfo.\nNa Simei asefo baasa no ne Selomot, Hasiel ne Haran.\n10Simei asefo baanan a wɔaka no ne\nYahat, Sisa, Yeus ne Beria.\n11Na Yahat yɛ ɔbeapanyin, na Sisa di Yahat akyi. Wɔfaa Yeus ne Beria sɛ abusua baako, efisɛ na wɔn mu biara nni mmabarima dodow.\n12Na Amram, Ishar, Hebron ne Usiel ka Kohat asefo no ho.\n13Amram mmabarima yɛ:\nAaron ne Mose.\nWoyii Aaron ne nʼasefo sɛ wonni nneɛma kronkron no ho dwuma, na wɔmmɔ afɔre wɔ Awurade anim, nsom Awurade, na wonhyira wɔ ne din mu daa daa. 14Mose a ɔyɛ Onyankopɔn nipa no de, wɔde ne mmabarima kaa Lewi abusuakuw ho.\n15Mose mmabarima no yɛ\nGersom ne Elieser.\n16Na Sebuel a ɔyɛ abusuapanyin no ka Gersom asefo no ho.\n17Na Elieser wɔ ɔbabarima baako a wɔfrɛ no Rehabia a na ɔyɛ abusuapanyin.\nNa Rehabia asefo yɛ bebree.\n18Na Selomit a ɔyɛ abusuapanyin no ka Ishar asefo no ho.\n19Na Yeria a ɔyɛ abusuapanyin,\nAmaria a odi hɔ,\nYahasiel a ɔto so abiɛsa\nne Yekameam a ɔto so anan no\nne Hebron asefo no.\n20Na Mika a ɔyɛ abusuapanyin ne Yisia a odi hɔ no\nyɛ Usiel asefo no.\n21Na Mahli ne Musi yɛ\nMerari asefo no.\nMahli mmabarima ne\nEleasar ne Kis.\n22(Eleasar wui a wanwo mmabarima biara, na mmom mmabea nko ara. Ne mmabea no wareware wɔn nuanom a wɔyɛ Kis mmabarima.)\n23Musi mmabarima baasa no din de\nMahli, Eder ne Yeremot.\n24Eyinom na na wɔn mmusua nti wɔyɛ Lewi asefo, na wɔyɛ wɔn mmusua akuw no ntuanofo a na wɔahwɛ akyerɛw wɔn din. Na ɛsɛ sɛ wɔn mu biara di mfirihyia aduonu anaa nea ɛboro saa, ansa na waso Awurade fi som. 25Na Dawid kae se, “Awurade, Israel Nyankopɔn ama yɛn asomdwoe, na daa ɔbɛtena Yerusalem. 26Afei, ɛho nhia sɛ Lewifo no bɛsoa Ahyiae Ntamadan no ne ne nkuku ne ne nkaka de adi atutena.” 27Sɛnea Dawid no ara akwankyerɛ a etwa to no se no, ɛsɛ sɛ wɔkyerɛw Lewifo a wɔadi mfirihyia aduonu ne nea ɛboro saa nyinaa din ma ɔsom.\n28Na Lewifo no adwuma ne sɛ, wɔbɛboa asɔfo no a wɔyɛ Aaron asefo no wɔ ɔsom nnwuma a wɔyɛ wɔ Awurade fi no mu. Afei, wɔbɛhwɛ adiwo ne adan a ɛwɔ nkyɛn nkyɛn no so. Na wɔbɛboa ahodwira nnwuma mu, na wɔasom akwan ahorow so wɔ Onyankopɔn fi. 29Na wɔhwɛ brodo kronkron a wɔkora no didipon so no, asikresiam a wɔayam no muhumuhu a wɔde bɔ aduan afɔre, tetare a mmɔkaw nni mu, ɔfam a wɔde ngo dua srade akyew ne brodo afoforo a wɔde afrafra no so. Afei, na wɔn asɛde bi nso ne sɛ, wɔhwɛ nsania ne susudua nso so. 30Na anɔpa ne anwummere biara nso, wogyina Awurade anim to aseda ne nkamfo nnwom ma no. 31Wɔboa ɔhyew afɔre a wɔbɔ ma Awurade homeda ahorow mu wɔ Ɔsram Foforo Afahyɛ mu ne nnapɔnna nyinaa ho dwumadi mu. Bere biara, na Lewifo dodow a wɔfata wɔ hɔ a wɔsom wɔ Awurade anim.\n32Ɛno nti, Lewifo no a na wɔsom wɔ Ahyiae Ntamadan no mu kɔɔ so som wɔ Asɔredan no mu. Na wɔde nokwaredi yɛɛ wɔn som no nnwuma wɔ Awurade fi.\nAKCB : 1 Beresosɛm 23


Nnwom 10 | Intanɛt So Bible| Wiase Foforɔ Nkyerɛaseɛ\nYehowa di boa mmɔborɔwa\nƆdebɔneyɛfo ka sɛ: “Onyankopɔn biara nni hɔ” (4)\nMmɔborɔwa de n’ani to Yehowa so (14)\n“Yehowa yɛ Ɔhene daa daa” (16)\nל [Lamed] 10 O Yehowa, adɛn nti na wugyina akyirikyiri? Adɛn nti na edu ahohia bere a, wode wo ho hintaw?+ 2 Ɔdebɔneyɛfo yɛ ahantan, enti ɔtaataa mmɔborɔwa;+Nanso nea wabɔ ne tirim sɛ ɔbɛyɛ no, ɔno ara na ebesum no afiri ayi no.+ 3 Ɔdebɔneyɛfo de n’ankasa* akɔnnɔ bɔne hoahoa ne ho,+Na ohyira odifudepɛfo;*נ [Nun]Obu Yehowa animtiaa. 4 Ɔdebɔneyɛfo ahomaso nti, ɔnhwehwɛ Onyankopɔn;Ne tirim adwene nyinaa ne sɛ: “Onyankopɔn biara nni hɔ.”+ 5 N’akwan si no yiye daa.+Nanso w’atemmusɛm boro ne ntease so;+Wɔn a wɔtan no nyinaa ho yɛ no serew. 6 Ɔka wɔ ne komam sɛ: “Merenhinhim da;Awo ntoatoaso kɔ ma awo ntoatoaso ba mpo a,Mmusu remma me so da.”+ פ [Pe] 7 Nnome, nkontompo ne ahunahuna ahyɛ n’anom ma.+Mmusu ne bɔne ayɛ ne tɛkrɛma so ma.+ 8 Nkuraa-nkuraa na ɔtetɛw;Ɔkɔhyɛ sum ase kum nea ne ho nni asɛm.+ ע [Ayin] N’ani sa obi a ɔmpɛ ne ho asɛm.+ 9 Ohintaw te sɛ gyata a ɔtɛw ne hintabea.*+ Ɔretwɛn atow ahyɛ mmɔborɔwa so akyere no. Ɔtwetwe n’atena de kyere mmɔborɔwa kɔ.+ 10 Ɔma nea ɔmpɛ ne ho asɛm hwe ase;Ɔmoa* nea ne ho nni asɛm. 11 Ɔka wɔ ne komam sɛ: “Onyankopɔn werɛ afi.+ Wayi n’ani ato nkyɛn. Onhu nea ɛrekɔ so.”+ ק [Qoph] 12 O Yehowa, sɔre.+ Onyankopɔn, ma wo nsa so ɛ.+ Mma wo werɛ mmfi mmɔborɔwa.+ 13 Adɛn nti na ɔdebɔneyɛfo bu Onyankopɔn animtiaa? Ɔka wɔ ne komam sɛ: “Woremmu me atɛn.” ר [Resh] 14 Nanso w’ani tua ɔhaw ne ateetee. Wuhu, na woyɛ ho biribi.+ Wo na mmɔborɔwa ani da wo so.+Agyanka boafo ne wo.+ ש [Shin] 15 Bubu ɔdebɔneyɛfo ne omumɔyɛfo basa,+Sɛnea ɛbɛyɛ a, wohwehwɛ n’amumɔyɛ a,Worenhu bio. 16 Yehowa yɛ Ɔhene daa daa.+ Amanaman no ayera afi asaase so.+ ת [Taw] 17 O Yehowa, ahobrɛasefo sufrɛ de, wubetie.+ Wubesiesie wɔn koma,+ na woayɛ aso ama wɔn.+ 18 Wubedi agyanka ne ɔwerɛhoni asɛm ama wɔn,+Na onipa dasani* anhunahuna wɔn bio.+\n^ Ebetumi nso akyerɛ, “Na nea ɔpɛ mfaso bɔne no hyira ne ho.”\n^ Anaa “ɔtɛw dɔtɔ mu.”\n^ Anaa “ɔde nsa a emu yɛ den moa.”\n^ Nt., “onipa dasani a ofi asaase mu.”


Luka 10 NA-TWI - Asuafo aduɔson no soma - Eyi akyi, - Bible Gateway\nLuka 9Luka 11\nLuka 10 Nkwa Asem (NA-TWI)\nAsuafo aduɔson no soma\n10 Eyi akyi, Yesu yii n’akyidifo no mu aduɔson somaa wɔn baanu baanu kɔɔ nkurow ne nkuraa a akyiri yi ɔbɛkɔ hɔ no so.\n2 Ɔka kyerɛɛ wɔn se, “Otwa adwuma no dɔɔso, nanso adwumayɛfo no sua. Enti monsrɛ adwumawura no na ɔmma adwumayɛfo bebree mmra ne twa adwuma no mu. 3 Monkɔ, na meresoma mo sɛ nguan akɔ mpataku mu. 4 Mommfa sika, akwantubɔtɔ anaa mpaboa; na munnkyia obiara nso a mubehyia no wɔ kwan so.\n5 “Sɛ mokɔ ofi biara mu a, munni kan nkyia ofie hɔfo no se, ‘Asomdwoe nka mo!’ 6 Na sɛ asomdwoe ba bi wɔ hɔ a, mo asomdwoe bɛba ne so; na sɛ obi a ɔte saa nni hɔ a, mo asomdwoe bɛsan aba mo nkyɛn. 7 Ofi biara a mokɔ mu no, momma ɛhɔ nyɛ mo atenae; aduan biara a wɔde bɛma mo no, munni, efisɛ, ɛsɛ sɛ odwumayɛfo biara nya n’adwumayɛ so akatua; munnni atutena wɔ afi mu.\n8 “Na sɛ mokɔ kurow biara mu na wogye mo fɛw so a, aduan biara a wɔde bɛma mo no, munni. 9 Monsa kurow no mu ayarefo yare, na monka nkyerɛ ɛhɔfo nyinaa se, ‘Onyankopɔn Ahenni no abɛn mo.’\n10 “Nanso sɛ mokɔ kurow biara mu na wɔannye mo fɛw so a, monkɔ ne mmɔnten so nkɔpae mu nka se, 11 ‘Mo kurom ha mfuturu a ɛwɔ yɛn nan ase mpo, yɛreporoporow agu, de atia mo; na mmom munhu pefee sɛ Onyankopɔn Ahenni no abɛn.’ 12 Mereka akyerɛ mo se, saa kurow no, asɛm a ɛbɛto wɔn atemmuda no bɛsen nea ɛtoo Sodom no. 13 Korasin, due! Betsaida, due! Anwonwade a meyɛɛ wɔ mo mu no, sɛ meyɛɛ wɔ Tiro ne Sidon a, anka ɛhɔfo no de awerɛhow ne ahonu asakra wɔn adwene dedaw. 14 Atemmuda no, asɛm a ɛbɛto wɔn no bɛsen nea ɛbɛto Tiro ne Sidon. 15 Na wo Kapernaum, wugye di sɛ wubenya ɔsoro anuonyam.? Dabida, wobɛkɔ asaman.\n16 “Obiara a otie mo no tie me, na nea ɔpo mo no po me, na nea ɔpo me no nso po nea ɔsomaa me no.”\nAduɔson no amanneɛbɔ\n17 Aduɔson no san de anigye bae bɛbɔɔ amanneɛ se, “Awurade, wo din nti, ahohommɔne mpo abrɛ wɔn ho ase ama yɛn.”\n18 Na ɔka kyerɛɛ wɔn se, “Mihui sɛ ɔbonsam retew afi soro sɛ anyinam abɛhwe fam. 19 Mama mo tumi ne ahoɔden a mode betiatia awɔ ne nkekantwɛre ne ɔtamfo no tumi biara a ɔwɔ so na biribiara nso rentumi mo. 20 Nanso mommma mo ani nnnye sɛ ahohommɔne brɛ wɔn ho ase ma mo, na mmom, momma mo ani nnye sɛ wɔakyerɛw mo din wɔ soro.”\nYesu aseda mpae\n21 Saa bere no ara mu, Yesu de Honhom Kronkron mu anigye bɔɔ mpae se, “Agya, ɔsoro ne asase wura, meda wo ase sɛ wode saa nneɛma yi ahintaw wɔn a wosusuw sɛ wɔyɛ anyansafo, na mmom woada nokware no adi akyerɛ wɔn a wɔde ahobrɛase gye wo di sɛ mmofra no. Nanso, Agya, wo pɛ mu na woma ɛbaa saa. 22 M’agya de nneɛma nyinaa ahyɛ me nsa; na obiara nnim Ɔba no, gye Agya no. Saa ara nso na obiara nnim Agya no, gye Ɔba no ne wɔn a Ɔba no bɛda Agya no adi akyerɛ wɔn no.”\n23 Ɛkaa ɔne n’asuafo no, ɔka kyerɛɛ wɔn se, “Nhyira ne aniwa a ehu nea muhu! 24 Efisɛ, adiyifo ne ahene pii pɛe sɛ anka wohu nea muhu yi, na wɔte nea mote yi, nanso, wɔanhu na wɔante.”\nMmaranimfo bi asɛmmisa\n25 Mmaranimfo bi pɛe sɛ ɔsɔ Yesu hwɛ enti obisaa no se, “Kyerɛkyerɛfo, menyɛ dɛn na manya nkwa a enni awiei?”\n26 Yesu nso bisaa no se, “Dɛn na wɔakyerɛw wɔ Mose mmara no mu? Na wote ase dɛn?”\n27 Obuaa no se, “Mmara no ka se, ‘Fa wo koma, ne wo kra, ne w’ahoɔden, ne w’adwene nyinaa dɔ Awurade wo Nyankopɔn, na dɔ wo yɔnko sɛ wo ho!”\n28 Yesu ka kyerɛɛ no se, “Woabua no yiye. Yɛ eyinom na wubenya nkwa.”\n29 Nanso ɔbarima no pɛe sɛ ɔkyerɛ sɛ odi mmara no nyinaa so nti, obisaa Yesu se, “Hena ne me yɔnko?”\nSamariani a ohuu mmɔbɔ no\n30 Yesu nso maa no mfatoho bi se, “Da bi na ɔbarima bi retu kwan fi Yerusalem akɔ Yeriko. Na ɔnam kwan so no, ɔkɔtɔɔ akwanmukafo mu na wogyee ne ho nneɛma nyinaa, hwee no, pirapiraa no ma ɔtɔɔ berɛw, gyaw no too kwankyɛn kɔe.\n31 “Ankyɛ biara, Yudani sɔfo bi bepuee ne so nanso ɔman faa nkyɛn kɔe. 32 Saa ara nso na Lewini bi nso bepuee ne so man faa nkyɛn.\n33 “Ankyɛ biara na Samariani bi nso bepuee hɔ. Ohuu no no, ɔyɛɛ no mmɔbɔ. 34 Ɔkɔkotow ne nkyɛn, hohoroo n’apirakuru no anim, de aduru guguu mu, kyekyeree. Afei ɔmaa no so de no tenaa n’afurum so dii aboa no nkyɛn de no kɔɔ ahɔhobea bi hwɛɛ no anadwo mu no nyinaa. 35 Ade kyee no, ogyaw ahɔhobea sohwɛfo no sika a ɛbɛso no hwɛ sɛ ɔmfa nhwɛ no. Ɔsan hyɛɛ no bɔ se, ‘Ɛka foforo biara a wobɛbɔ wɔ ne ho no, mɛba abetua.’\n36 “Afei saa nnipa baasa yi mu hena na ɔyɛɛ ne yɔnko?”\n37 Mmaranimfo no buae se, “Nea ohuu opirafo no mmɔbɔ no.” Yesu ka kyerɛɛ no se, “Wo nso, kɔ na kɔyɛ saa ara.”\nMarta ne Maria\n38 Ɛbae sɛ Yesu ne n’asuafo rekɔ Yerusalem no, wɔkoduu akuraa bi ase. Woduu hɔ no, ɔbea bi a wɔfrɛ no Marta de no kɔɔ ne fi. 39 Marta nuabea bi a wɔfrɛ no Maria tenaa fam wɔ Yesu nkyɛn tiee no.\n40 Saa bere no, Marta a n’ani abere reyɛ aduan no baa Yesu nkyɛn bɛka kyerɛɛ no se, “Awurade, mayɛ adwuma abrɛ enti ka kyerɛ Maria na ommeso me mu.”\n41 Awurade buaa no se, “Marta, Marta, wudwinnwen haw wo ho wɔ nneɛma pii ho. 42 Ade baako pɛ na ehia; ɛno na Maria afa no; na wɔrennye mfi ne nsam.”


Adɔde Nan | Wɔbɔe Anaa?\nADƆDE bi wɔ po mu a ɛte sɛ nworaba (barnacles). Otumi fam abotan, nnua, anaa po so ahyɛn ho denneennen. Nsonsonoe a ɛwɔ adɔde ne nworaba ho ne sɛ, adɔde wɔ nan nteaanteaa bi a ɛte sɛ ahama. Sɛ wohwɛ sɛnea ne nan no te ne sɛnea ɛma odi ahim wɔ po ase no a, wobɛka sɛ po asorɔkye no bɛhohoro no akɔ. Nanso ɛboa no ma ɔpɛ aduan na ɛma otumi kɔ baabiara wɔ po ase. Dɛn na ɛwɔ ne nan no mu a enti asorɔkye bɔ koraa a, entumi nhohoro no nkɔ?\nSusuw ho: Adɔde nan ayɛ sɛ ahama bi a ɛsensen hɔ na otumi twetwe mu. Nyansahufo kyerɛ sɛ, ne nan no fã kɛse no ara yɛ den, nanso baabi kakra yɛ mmerɛw. Sɛnea ne nan no te nti, sɛ ɔfam biribi ho a, ɛyɛ den sɛ ɔbɛwae. Ɛno nti ɛpo asorɔkye bɔ no sɛ dɛn mpo a, otim nea otim.\nNea nyansahufo ahu afa aboa no ho no, Ɔbenfo Guy Genin kaa sɛ ɛyɛ “nwonwa paa.” Ɔtoaa n’asɛm no so sɛ, “Nea ɛyɛ no nwonwa koraa ne sɛnea aboa no nan sensɛn hɔ no.” Nyansahufo gye di sɛ wobetumi ahwɛ adɔde nan nteaanteaa no so ayɛ nneɛma bebree. Ebi ne nneɛma a yɛde fomfam dan ne po ase hyɛn ho. Sɛ wɔreyɛ obi oprehyɛn nso a, ɛbɛkyerɛ wɔn sɛnea wɔde ntini bɛfam dompe ho. Afei wobehu sɛnea wɔbɛka nnipa honam asi ani yiye. Ɔbenfo J. Herbert Waite nso kyerɛ ade wɔ University of California, Santa Barbara, U.S.A. Ɔno nso kaa sɛ, “Wohwɛ nneɛma a ɛwɔ po mu a, ɛboro adwene ne ntease so. Ɛba sɛnea yɛka biribi si biribi anim a, biribiara ne aboa yi deɛ nsɛ.”\nWususuw ho sɛn? Wohwɛ sɛnea adɔde nan te a, wugye di sɛ ɛno ara na ɛbae anaa obi na ɔbɔɔ no saa?


2 Beresosɛm 11 | Intanɛt So Bible| Wiase Foforɔ Nkyerɛaseɛ\n2 Beresosɛm 11:1-23\n11 Bere a Rehoboam beduu Yerusalem+ no, ntɛm ara na ɔboaboaa Yuda ne Benyamin+ fie nnɔmmarima a wɔapaw wɔn, mpem ɔha aduɔwɔtwe,+ ano sɛ wɔne Israel rekɔko na wɔasan adan ahenni no ama Rehoboam. 2 Ɛnna Yehowa asɛm baa nokware Nyankopɔn nipa Semaia+ nkyɛn sɛ: 3 “Ka kyerɛ Solomon ba Rehoboam, Yuda hene,+ ne Israelfo a wɔwɔ Yuda ne Benyamin nyinaa sɛ, 4 ‘Nea Yehowa aka ni: “Mo ne mo nuanom nnkɔko.+ Obiara nsan nkɔ ne fie, na me na mama asɛm yi aba saa.”’”+ Enti wotiee Yehowa asɛm, na wɔne Yeroboam ankɔko.+ 5 Na Rehoboam tenaa Yerusalem, na ɔkyekyee nkurow a ɛyɛ den wɔ Yuda. 6 Nkurow a ɔkyekyee ni: Betlehem,+ Etam,+ ne Tekoa,+ 7 Bet-Sur,+ Soko,+ ne Adulam,+ 8 Gat,+ Maresa,+ ne Sif,+ 9 Adoraim, Lakis,+ ne Aseka,+ 10 Sora,+ Ayalon,+ ne Hebron,+ nkurow a ɛyɛ den a ɛwɔ Yuda ne Benyamin nsase so. 11 Afei nso ɔhyehyɛɛ nkurow no den,+ na ɔde mpanyimfo+ sisii ano, na osisii aduan ne ngo ne nsã adekora adan wɔ hɔ, 12 na ɔde akyɛm akɛse+ ne mpeaw+ guu nkurow a aka no nyinaa nso mu; ɔmaa nkurow no yɛɛ den paa. Na Yuda ne Benyamin de, na wɔda so wɔ n’afã. 13 Na asɔfo ne Lewifo a wɔwɔ Israel nyinaa fi wɔn nkurow mu begyinaa n’akyi. 14 Lewifo no gyaw wɔn mfikyisase+ ne wɔn agyapade,+ na wɔbaa Yuda ne Yerusalem+ efisɛ na Yeroboam+ ne ne mma apam wɔn+ sɛ wonnni Yehowa asɔfo bio. 15 Na ɔhyehyɛɛ n’asɔfo maa sorɔnsorɔmmea+ no ne adaemone mmirekyi*+ ne nantwi mma a wayɛ no.+ 16 Na wɔn akyi no, wɔn a wɔde wɔn koma mae sɛ wɔbɛhwehwɛ Yehowa, Israel Nyankopɔn no fi Israel mmusuakuw nyinaa mu baa Yerusalem+ sɛ wɔrebɛbɔ afɔre+ ama Yehowa, wɔn agyanom Nyankopɔn no. 17 Wogyinaa Solomon ba Rehoboam akyi mfe abiɛsa, na wɔmaa Yuda ahenni yɛɛ den,+ efisɛ wɔnantew Dawid ne Solomon kwan so mfe abiɛsa.+ 18 Na Rehoboam waree Mahalat a ɔyɛ Dawid ba Yerimot babea. Ná Yerimot yere ne Mahalat maame Abihail a ɔyɛ Yese ba Eliab+ no ba. 19 Ɔwoo Yeus, Semaria, ne Saham maa no. 20 Na ɛno akyi no, ɔwaree Absalom+ banana Maaka,+ na ɔwoo Abia,+ Atai, Sisa, ne Selomit maa no. 21 Rehoboam dɔɔ Absalom banana Maaka sen ne yerenom+ ne n’ayefam a wɔaka no nyinaa; ɔwaree yerenom dunwɔtwe ne ayefam aduosia, na ɔwoo mmabarima aduonu awotwe ne mmabea aduosia. 22 Na Rehoboam de Maaka ba Abia dii ne nuanom anim yɛɛ no wɔn so panyin, efisɛ na ɛwɔ ne tirim sɛ obesi no hene. 23 Nanso odii no nyansam,+ na ɔde ne mma no binom nso totoo Yuda ne Benyamin+ nsase nyinaa ano, nkurow a wɔagye ho ban+ no, na ɔmaa wɔn nnuan pii,+ na ɔwarewaree yerenom bebree momaa wɔn.+\n^ Hwɛ Le 17:7 ase hɔ asɛm.\n2 Beresosɛm 11


Yohane 2 NA-TWI - Juan 2 NVI | Biblica América Latina\nYohane 2 NA-TWI - Juan 2 NVI\nYesu ma nsu dan nsa\n1Ne nnansa so, nnipa bi hyiaa ayeforo wɔ Kana a ɛwɔ Galilea asase so. Yesu ne na kɔɔ saa ayeforohyia no bi. 2 Wɔtoo nsa frɛɛ Yesu ne n’asuafo no nso kɔɔ hɔ bi. 3 Wogu so regye wɔn ani no, ayeforo no ase nsa sae maa Yesu ne na kɔɔ Yesu nkyɛn kɔka kyerɛɛ no se, “Wɔn nsa a wɔrenom no asa.”\n4 Yesu ka kyerɛɛ ne na se, “Mprempren de, merentumi nyɛ ho hwee, efisɛ, me bere nnya nnui ɛ.”\n5 Ne na ka kyerɛɛ asomfo no se, “Biribiara a ɔbɛka se monyɛ no, monyɛ.”\n6 Saa bere no na nsuhina asia sisi hɔ; eyinom mu na na Yudafo de nsu gu de dwira wɔn ho afahyɛ ase. Na asuhina biara tumi fa nsu nkotokyiwa aduonu anaa aduasa. 7 Yesu ka kyerɛɛ asomfo no se, “Monhyehyɛ nhina no ma ma.” Wɔde nsu hyɛɛ no ma ma. 8 Yesu ka kyerɛɛ wɔn se, “Monsaw bi nkɔma onipa a ayeforo no ho ntotoe hyɛ ne nsa no.”\n9 Nea ayeforo no ho ntotoe hyɛ ne nsa no kaa nsu no a adan nsa a onnim baabi a efi a asomfo no de, na wonim no hwɛe no, ɔfrɛɛ ayeforokunu no, 10 ka kyerɛɛ no se, “Saa nsa yi yɛ nsa pa. Wonte sɛ afoforo a wɔaka no. Obiara a ɔtow pon de nsa pa di kan ba wɔ n’apontow ase na akyiri yi, ɔde nsa a enni mu aba. Nanso wo de, wode nsa pa no atwa to!”\n11 Saa nsɛnkyerɛnne a Yesu yɛe wɔ Kana a ɛwɔ Galilea asase so no ne nsɛnkyerɛnee a edi kan a ɔyɛe wɔ baguam de kyerɛe sɛ ne tumi fi soro. Ɛmaa n’asuafo no nso gyee no dii sɛ, ampa ara, ɔno ne Agyenkwa no. 12 Ayeforohyia no akyi, ɔne ne na ne ne nuanom ne n’asuafo no kodii nna kakra wɔ Kapernaum.\nYesu kɔ asɔredan mu\n13 Esiane sɛ na Yudafo Twam Afahyɛ no rebedu no nti, Yesu kɔɔ Yerusalem.\n14 Oduu asɔredan no mu hɔ no, ohui sɛ aguadifo bi nso tete wɔn apon akyi resesa sika. 15 Yesu faa ntampehama, yɛɛ no mpire, de pamoo sikasesafo no ne wɔn nguan ne wɔn anantwi no fii asɔredan mu hɔ, kaa wɔn apon gui maa wɔn sika a wɔresesa no nyinaa bɔ pansamee. 16 Afei ɔkɔɔ wɔn a wɔtɔn mmorɔnoma no so ka kyerɛɛ wɔn se, “Monsesaw wɔn mfi ha nkɔ ntɛm! Mommfa m’agya fi nnyɛ aguadibea!”\n17 Asuafo no kaee sɛ, wɔakyerɛw wɔ Kyerɛwsɛm no mu se, “Wo fi yiyedi ho dadwene ahyɛ me so.”\n18 Afei Yudafo mpanyin no bisaa Yesu se, “Tumi bɛn na wowɔ a enti wopamoo nnipa no? Yɛ nsɛnkyerɛnne bi fa di adanse sɛ Onyankopɔn na ɔmaa wo saa tumi no.”\n19 Yesu buaa wɔn se, “Mate nea moaka no. Nsɛnkyerɛnne a mede bedi adanse ara ne sɛ, mummubu asɔredan yi ngu na mede nnansa besi bio.”\n20 Yudafo mpanyin no tee asɛm a Yesu kae no, wobisaa no se, “Asɔredan a wɔde mfe aduanan asia sii no, na wode nnansa betumi asi?” 21 Nanso Yesu de, na ɔde ɔno ankasa ne nipadua na ɛreyɛ asɔredan no ho mfataho. 22 Yesu wusɔre no akyi ansa na asuafo no kaee asɛm a ɔkae no. Eyi ma wogyee Kyerɛwsɛm ne nsɛm a Yesu kae no dii.\n23 Bere a Twam Afahyɛ no dui a na Yesu wɔ Yerusalem no, nsɛnkyerɛnne ahorow bebree maa nnipa gyee no dii. 24 Nanso, Yesu amfa ne ho anto wɔn so, efisɛ, na onim sɛnea nnipa suban te. 25 Na onhia onipa adanse a obedi afa onipa ho, efisɛ, na onim nea ɛwɔ onipa mu.\nNA-TWI : Yohane 2\nNVI : Juan 2


“Migye Tom sɛ Onyankopɔn na Ɔbɔɔ Nkwa” | Nsɛm a wobisabisa\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Fijian Finnish French Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Korean Lithuanian Macedonian Malagasy Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Sinhala Slovak Slovenian Spanish Swahili Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Zulu\nNSƐM A WOBISABISA | BRETT SCHENCK\n“Migye Tom sɛ Onyankopɔn na Ɔbɔɔ Nkwa”\nNá Brett Schenck yɛ nneɛma a atwa yɛn ho ahyia ho nhwehwɛmufo a waben wɔ United States. Osuaa sɛnea afifide, mmoa, ne nneɛma a atwa yɛn ho ahyia dan wɔn ho wɔn ho no ho ade. Dɛn nti na ogye di sɛ Ɔbɔadeɛ bi wɔ hɔ? Nyan! kyerɛwfo bisabisaa no nyansahu ne ne gyidi ho asɛm.\nNá me papa yɛ mfiridwumayɛfo. Na ɔtaa de anigye ka akontaabu ne nyansahu ho asɛm kyerɛ me. Bere a meyɛ abarimaa no, na m’ani gye afifide ne mmoa a wɔwɔ asuten ne atare a ɛbemmɛn yɛn fie wɔ New Paris, Ohio, U.S.A no ho. Enti bere a mekɔɔ Purdue sukuupɔn no, mepaw sɛ mesua abusuabɔ a ɛda abɔde ahorow ntam no ho ade.\nNá w’ani gye nyamesom ho?\nYiw, na m’ani gye ho. Me papa hyɛɛ me nkuran sɛ minsua yɛn Lutheran asɔre no ho ade. Misuaa Koine kasa (Hela kasa a na nnipa dodow no ara tumi ka). Ɛka kasa a wodii kan de kyerɛw Bible no ho. Minyaa obu kɛse maa Bible no.\nNá wubu adannandi nkyerɛkyerɛ no dɛn?\nNá m’asɔre a mewom gye tom. M’ayɔnkofo gye toom. Enti me nso mefaa no saa ara. Ná migye Onyankopɔn nso di. Ná misusuw sɛ gyidi abien no nyinaa yɛ biako. Ɛwom sɛ na mewɔ obu ma Bible no de, nanso mansusuw sɛ efi Onyankopɔn hɔ.\nDɛn na ɛma wosesaa adwene a wowɔ wɔ Bible ho?\nYehowa Adansefo baanu, Steve ne Sandy, bɛsraa me ne me yere, Debbie. Wɔkyerɛɛ yɛn sɛ ɛwom sɛ Bible no nyɛ nyansahu nhoma de, nanso nea ɛka fa nyansahu ho no yɛ nokware paa. Sɛ nhwɛso no, ɛka fa Onyankopɔn ho sɛ: “Obi wɔ hɔ a ɔte asase kurukuruwa so.” (Yesaia 40:22) Ɛka nso sɛ: “Ɔde . . . asase asɛn nea hwee nni.” (Hiob 26:7) Saa bere no, na mede mfonini a wɔatwa wɔ ahunmu resua abusuabɔ a ɛwɔ abɔde ntam ho ade. Enti saa kyerɛw nsɛm yi kaa me koma paa. Ná wɔakyerɛw nsɛm yi dedaadaw ansa na nnipa retumi atwa asase mfonini ahu sɛ ɛnsɛn hwee so. Bere a me ne me yere ne Steve ne Sandy resua Bible no, mibehuu nkɔmhyɛ ahorow a aba mu, afotu ahorow a mfaso wɔ so, ne nkyerɛkyerɛmu ahorow a ɛtɔɔ m’asom. Nkakrankakra no, mibegye toom sɛ, Bible no yɛ Onyankopɔn Asɛm.\nBere bɛn na wosesaa w’adwene wɔ baabi a nkwa fi bae ho?\nAkyiri yi, Steve de Bible mu asɛm a emu da hɔ pefee yi kyerɛɛ me: “Yehowa Nyankopɔn de fam dɔte nwenee onipa.” (Genesis 2:7) Wɔayɛ onipa a odi kan no abakɔsɛm ho kyerɛwtohɔ. Eyi maa asɛmmisa yi sɔree sɛ: So Bible no ne nyansahu hyia? Steve hyɛɛ me nkuran sɛ menyɛ asɛm no mu nhwehwɛmu, enti meyɛe.\nDɛn na wusuae wɔ adannandi ho?\nNneɛma pii. Sɛ mɛka biako pɛ ho asɛm a, adannandi nkyerɛkyerɛ no bɔ mmɔden sɛ ɛbɛkyerɛ sɛnea abɔde nyaa ne mfiase. Nneɛma a nkwa wom wɔ nkwaa te sɛ koma, ahurututu, ne aniwa a ɛyɛ adwuma yiye. Afei nso, yetumi de afiri hu ‘mfiri’ nketenkete bi a ɛyɛ nwonwa wɔ nkwammoaa mu. Ɛhefa na nneɛma a ɛyɛ nwonwa yi fi? Wɔn a wogye adannandi di no ka sɛ abɔde no ankasa na ɛbae efisɛ nneɛma a nkwa wom a ɛwɔ saa mfiri no bi no tumi tena ase kyɛ. Nanso adwene a ɛte saa no rentumi mma asɛmmisa a edi so yi ho mmuae: Wonyaa nneɛma ho adwene no fii he? Mibehui sɛ nyansahufo pii nnye nni sɛ adannandi bua saa asɛmmisa no. Ɔbenfo bi a wasua mmoa ho ade ka kyerɛɛ me kokoam sɛ, onnye adannandi ho nsusuwii biara nni. Nanso wanka amma obiara ante efisɛ na osuro sɛ ebetumi ama n’adwuma afi ne nsa.\nSo nimdeɛ a wowɔ wɔ abɔde ntam abusuabɔ ho no hyɛ wo gyidi den?\nYiw, ɛhyɛ me gyidi den. Misuaa sɛnea abɔde a nkwa wom dan wɔn ho wɔn ho ho ade. Abɔde a nkwa wom wɔ asase so nyinaa dan wɔn ho wɔn ho. Yɛmfa nhwiren ne nnowa sɛ nhwɛso. Wɔayɛ nhwiren kɔla, ne huam, emu nsu, ne ne yɛbea sɛ ɛntwetwe nnowa mmra so, na nhwiren mu aba no mpete ne ho. Wɔayɛ nnowa sɛ wɔntwe nhwiren mu nsu na wɔmfa nhwiren no aba no nkɔka afifide foforo ma ɛno nso ngu nhwiren. Ɛda adi pefee sɛ, wɔyɛɛ nhwiren ne nnowa sɛ wɔmfa nea wohia mma wɔn ho wɔn ho.\n‘Sɛnea asase so abɔde ahorow tumi siesie ne ho no ma migye tom sɛ Onyankopɔn na ɔbɔɔ nkwa’\nYehu sɛ obiara dan ne yɔnko wɔ abɔde a atwa yɛn ho ahyia no mu. Na mmoa, afifide ahorow, ne mmoawammoawa mpempem pii na wɔka bom wom. Mmoa nyinaa nya wɔn aduan ne mframa fi afifide mu, na afifide dodow no ara nso nya wɔn aduan fi mmoa hɔ. Ɛwom sɛ ɛnyɛ mmerɛw sɛ yɛbɛte abɔde a atwa yɛn ho ahyia ho nsɛm nyinaa ase, ɛnna nneɛma a ɛwom no nso nyɛ den, nanso wobetumi akɔ so atena nkwa mu mfirihyia mpempem pii. Sɛ mpo sɛ biribi ma asase no fã bi sɛe a, bere bi akyi no, asase no ankasa tumi yɛ ne ho yiye bio. Sɛ misusuw sɛnea asase so abɔde ahorow tumi siesie ne ho no ho a, ɛma migye tom sɛ Onyankopɔn na ɔbɔɔ nkwa.\nDɛn na ɛma wobɛyɛɛ Yehowa Ɔdansefo?\nNá sɛnea adesamma abusua no resɛe asase no ho asɛm haw me paa. Minim sɛ asase so nneɛma tumi siesie ne ho de, nanso etumi sɛe. Yehowa Adansefo ma mihui sɛ, sɛnea Kyerɛwnsɛm no ka no, Onyankopɔn ‘bɛsɛe wɔn a wɔresɛe asase no.’ (Adiyisɛm 11:18) Ná saa nsɛm no ho hia me paa. Bere a migu so resua Bible no, nkakrankakra no, mibehui sɛ, anidaso a Bible ka ho asɛm no bɛbam ampa.\nM’ani gye sɛ mɛka me gyidi ho asɛm akyerɛ afoforo, na me ne nyansahufo binom asua Bible no. Bere a midii mfe 55 no, mekɔɔ pɛnhyen ntɛm sɛnea ɛbɛyɛ a metumi anya bere pii aboa nkurɔfo ma wɔate Ɔbɔadeɛ no ne n’atirimpɔw ma yɛn asase a ɛyɛ fɛ yi ase.


Exodus 21 | Intanɛt So Bible| Wiase Foforɔ Nkyerɛaseɛ\n21 “Atemmusɛm yi na wode bɛto wɔn anim:+ 2 “Sɛ wotɔ Hebrini sɛ akoa+ a, ɔbɛsom mfe asia, na afe a ɛto so ason no ɔbɛfa ne ho adi koraa.+ 3 Sɛ ɔno nkutoo na ɔbae a, ɔno nkutoo na ɔbɛkɔ. Na sɛ ɔwɔ yere a, ne yere ne no bɛkɔ. 4 Nanso sɛ ne wura ama no ɔyere na ɔne no wɔ mmabarima anaa mmabea a, ɛnde ne wura no begye ɔbea no ne mmofra no+ ama ɔno nkutoo akɔ.+ 5 Na sɛ akoa no ka sɛ, ‘Medɔ me wura ne me yere ne me mma, mempɛ ahofadi biara’+ a, 6 ɛnde ne wura no mfa no mmra nokware Nyankopɔn anim na ɔmfa no ntweri ɔpon anaa apongua ho. Afei ne wura no mfa fitii mmɔ n’asom tokuru ma ɔnyɛ n’akoa afebɔɔ.+ 7 “Sɛ ɔbarima bi tɔn ne babea sɛ afenaa+ a, ɔremfi ne wura no nkyɛn nkɔ sɛnea mmarima kɔ no. 8 Sɛ ne wura no ani nnye ne ho na ɔmpɛ sɛ ɔware+ no na ɔpɛ sɛ obi san tɔ no kɔ a, onni ho kwan sɛ ɔtɔn no ma ɔnanani, efisɛ wadaadaa ɔbea no. 9 Na sɛ ɔde no ma ne babarima a, ɔne no nni sɛ ɔbabea.+ 10 Sɛ ɔware ɔbea foforo a, ɛnsɛ sɛ ɔtew n’aduan ne ne ntama+ so. Afei ɔmma no nea ɛsɛ wɔ aware mu.+ 11 Na sɛ wamma no nneɛma abiɛsa yi a, ɛnde ɔbea no bɛfa ne ho adi a ontua hwee. 12 “Sɛ obi bɔ obi ma owu a, wonkum ɔno nso.+ 13 Nanso sɛ wanhyɛ da na nokware Nyankopɔn no na ɔmaa kwan maa ne nsa pae+ a, mɛma wo baabi a obeguan akɔ.+ 14 Sɛ obi bo fuw ne yɔnko na ɔhyɛ da fa nyansakwan bi so kum no+ a, sɛ ɔwɔ m’afɔremuka ho mpo a, twe no kokum no.+ 15 Obiara a ɔde ne nsa bɛka ne papa anaa ne maame no, wonkum no.+ 16 “Sɛ obi kyere onipa bi sie+ kɔtɔn no+ anaasɛ wohu no obi nsam a, wonkum no.+ 17 “Obiara a ɔbɛdome ne papa anaa ne maame no, wonkum no.+ 18 “Sɛ mmarima reko na obiako de ɔbo anaa asɔw bɔ ne yɔnko no na wanwu, na ɛka no to mpa so a, 19 sɛ akyiri yi otumi sɔre de poma nantew fi adi a, ɛnde nea opiraa no no bɛfa ne ho adi. Bere a wanyɛ adwuma no nkutoo ho mpata na obetua kosi sɛ ɔbɛhwɛ ma ne ho atɔ no. 20 “Sɛ obi de abaa bɔ+ n’akoa anaa n’afenaa ma owu wɔ ne nsam a, ɔkwan biara so wɔntwe n’aso.+ 21 Nanso sɛ da koro anaa nnanu pa ne ti so a, wɔrentwe n’aso, efisɛ ɔyɛ ne sika. 22 “Na sɛ mmarima bi reko na wɔkɔpem ɔpemfo ma abofra+ no fi ba nanso bɔne* biara ansi a, ɛsɛ sɛ wogye no mpata biara a ɔbea no kunu bebisa. Na ontua mfa baguafo no so.+ 23 Nanso sɛ bɔne bi si a, ɛnde ɔkra nsi ɔkra ananmu,+ 24 aniwa nsi aniwa ananmu, ɛse nsi ɛse ananmu, nsa nsi nsa ananmu, ɛnan nsi ɛnan ananmu,+ 25 etwã nsi etwã ananmu, ekuru nsi ekuru ananmu, ɔhwe nsi ɔhwe ananmu.+ 26 “Sɛ obi bɔ n’akoa anaa n’afenaa ani so ma n’ani bɔ a, n’ani no nti onnyaa no mma ɔnkɔ.+ 27 Na sɛ ɔbɔ n’akoa anaa n’afenaa ma ne se tu a, ne se no nti onnyaa no mma ɔnkɔ. 28 “Sɛ nantwi bi si ɔbarima anaa ɔbea ma owu a, wonsiw nantwi no abo+ nkum no, na ɛnsɛ sɛ wɔwe ne nam. Ne wura no de, ne ho bɛyɛ sɔnn. 29 Nanso sɛ nantwi bi taa sisi na wɔaka akyerɛ ne wura, nanso wammantam no, na okokum ɔbarima anaa ɔbea bi a, wonsiw nantwi no abo na wonkum ne wura no nso. 30 Na sɛ wɔka sɛ ontua agyede bi a, ɛnde biribiara a wobegye no no, ontua mfa mpata mma ne kra.+ 31 Sɛ osi ɔbabarima oo, ɔbabea oo, wɔne no nni sɛnea atemmusɛm yi kyerɛ.+ 32 Na sɛ nantwi no si akoa anaa afenaa a, obetua nnwetɛbona aduasa+ ama akoa no wura no, na wobesiw nantwi no abo. 33 “Sɛ obi bue amoa bi so anaa otu amoa na wankata so, na nantwi anaa afurum bi kɔtɔ mu+ a, 34 amoa no wura no ntua nantwi no ka+ mma ne wura, na ɔmfa aboa a wawu no. 35 Na sɛ obi nantwi kosi onipa foforo nantwi ma owu a, wɔntɔn nea onwui no na wɔnkyɛ sika no; afei wɔnkyɛ nea wawu no nso mu.+ 36 Nanso sɛ nantwi no wura nim sɛ ɔtaa sisi na wammantam+ no a, ɔmfa nantwi nsi nantwi no ananmu,+ na ɔmfa nea wawu no.\n^ Kyerɛ sɛ, “owu amfi mu amma.”


Yehowa Adansefo Yɛ Dɛn Nya Fekuw a Wɔne Wɔn Mfɛfo Kristofo Bɔ no so Mfaso?\nSɛ ɛsɛ sɛ yɛfa kwaebirentuw anaa wim tebea a enye mu kɔ Kristofo nhyiam ahorow mpo a, yɛyɛ saa daa. Ɛmfa ho asetena mu nsɛnnennen a nnipa fa mu ne brɛ a wɔbrɛ bere a wɔapɔn adwuma no, dɛn nti na Yehowa Adansefo bɔ mmɔden paa sɛ wɔne wɔn mfɛfo gyidifo behyiam?\nƐboa yɛn paa. Bere a Paulo reka wɔn a yɛne wɔn bɔ fekuw wɔ asafo no mu ho asɛm no, ɔkae sɛ: “Yensusuw yɛn ho yɛn ho ho.” (Hebrifo 10:24) Asɛm a ɔkae no kyerɛ sɛ “yebesusuw biribi ho yiye,” a nea ɛkyerɛ ne sɛ, ɛsɛ sɛ yehu yɛn ho yɛn ho. Enti asɛm a ɔsomafo no kae no hyɛ yɛn nkuran sɛ ɛsɛ sɛ yedwen afoforo ho. Sɛ yɛbɔ mmɔden hu mmusua foforo a wɔwɔ Kristofo asafo no mu yiye a, yebehu sɛ ebinom atumi adi nsɛnnennen a ɛte sɛ yɛn de no so, na wobetumi aboa yɛn ma yɛn nso yɛadi yɛn de so.\nƐma yɛn nnamfofa mu yɛ den. Wɔn a yɛne wɔn bɔ fekuw wɔ yɛn asafo nhyiam ahorow ase no nyɛ amannifo kɛkɛ, na mmom wɔyɛ yɛn nnamfo paa. Wɔ mmere foforo mu nso yɛne wɔn bom gye yɛn ani wɔ ɔkwan a ɛfata so. Mfaso bɛn na yenya fi fekubɔ a ɛte saa so? Ɛboa yɛn ma yenya anisɔ kɛse ma yɛn ho yɛn ho, na ɛma ɔdɔ a yɛwɔ ma yɛn ho yɛn ho no mu yɛ den. Sɛ ɛba saa na sɛ yɛn nuanom rehyia nsɛnnennen bi a, yɛyɛ ntɛm boa wɔn efisɛ yɛne wɔn anya nnamfofa a emu yɛ den dedaw. (Mmebusɛm 17:17) Sɛ yɛne yɛn asafo mufo nyinaa bɔ a, yɛda no adi sɛ ‘yɛn mu biara dwen ne yɔnko ho.’—1 Korintofo 12:25, 26.\nYɛhyɛ wo nkuran sɛ paw wɔn a wɔreyɛ Onyankopɔn apɛde no sɛ wo nnamfo. Wubenya nnamfo a wɔte saa wɔ Yehowa Adansefo mu. Yɛsrɛ wo, mma biribiara nsiw wo kwan sɛ wo ne yɛn bɛbɔ.\nDɛn nti na mfaso wɔ so sɛ yɛne yɛn nuanom bɛbɔ fekuw wɔ asafo nhyiam ahorow ase?\nBere bɛn na w’ani begye ho sɛ wobɛba yɛn asafo nhyiam no bi abehu nea yɛyɛ wɔ hɔ?


Asi Mmusua Bi Yiye—Fa Wo Koma Hyɛ Mu\nSɛ wode wo koma hyɛ w’aware mu a, ɛbɛyɛ te sɛ nea woreto aware no sɛkyɛ; ɛbɛma aware no agyina wɔ ɔhaw bere mu\nSɛ okunu ne ɔyere de wɔn koma hyɛ wɔn aware mu a, ɛkyerɛ sɛ wobu aware no sɛ ɛyɛ nkabom a ɛtena hɔ daa, na wei nti wonsuro sɛ aware no begu. Awarefo no mu biara wɔ ahotoso sɛ, sɛ ɛto nea ɛyɛ den mpo a ne hokafo bɛbata ne ho.\nAwarefo bi wɔ hɔ a, wosuro nea wɔn abusuafo anaa afoforo bɛka, ɛno nti na wɔte aware no ho. Nanso ne papa mu no, ɛsɛ sɛ wonya ɔdɔ ne obu ma wɔn ho, na aka wɔn ma wɔde wɔn koma ahyɛ aware no mu.\nBIBLE MU ASƐM: ‘Okunu mmfi ne yere ho.’—1 Korintofo 7:11.\n“Sɛ wode wo koma hyɛ w’aware mu a, ɛnde wo hokafo fom wo a woremma ɛnhaw wo. Wode bɛkyɛ no ntɛm, na sɛ wo nso wofom a, wobɛpa kyɛw ntɛm. Ɔhaw ba a, wubebu no sɛ akwanside a wubetumi adi so, na ɛnyɛ sɛ wubegyina so agu aware no.”—Micah.\nAwarefo a wɔmfaa wɔn koma nhyɛɛ aware mu no, wohyia ɔhaw bi a, anhwɛ a nea wɔbɛka ara ne sɛ, ‘Yɛn mmienu de, anka ɛnsɛ sɛ yɛware.’ Afei wɔbɛhwehwɛ biribi agyina so agyae aware no.\n“Nnipa bebree wɔ hɔ a, adwene a wɔde kɔ aware ne sɛ, sɛ nneɛma ankɔ yiye a, wobegyae aware no. Sɛ obi de saa adwene no kɔ aware a, nea ɛkyerɛ ne sɛ aware no mfiase pɛɛ na wamfa ne koma anhyɛ mu.”—Jean.\nFA WEI SƆ WO HO HWƐ\nSɛ akasakasa sɔre a . . .\nƐyɛ a wunu wo ho sɛ wowaree wo hokafo no anaa?\nƐyɛ a wudwinnwen ho sɛ, wo yam a anka wo ne obi foforo na ɛte?\nƐyɛ a wokeka nsɛm bi te sɛ, “Megyaa wo,” anaa “Merekɔhwehwɛ obi a ɔdɔ me”?\nSɛ wubuaa nsɛmmisa no mu biara sɛ aane a, ɛnde saa bere yi na ɛsɛ sɛ wode wo koma hyɛ w’aware no mu yiye.\nWO NE WO HOKAFO NSUSUW HO\nSɛnea mfiase no yɛde yɛn koma hyɛɛ aware no mu no, ɛso atew anaa? Sɛ saa a, adɛn ntia?\nDɛn na yebetumi ayɛ seesei na ama yɛatumi de yɛn koma ahyɛ aware no mu kɛse?\nƐwom ara a, kyerɛw ɔdɔ nsɛm ma wo hokafo\nFa wo hokafo mfoni sisi wo pon so wɔ adwumam fa kyerɛ sɛ wode wo koma ahyɛ aware no mu\nDa biara a wobɛkɔ adwuma anaa wo ne wo hokafo nni faako no, frɛ no hwɛ sɛnea ne ho te\nBIBLE MU ASƐM: “Nea Onyankopɔn aka abom no, mma onipa biara nntetew mu.”—Mateo 19:6.\nText Baabi a wubetumi atwe nneɛma akenkan NYAN! No. 2 2018 | Nneɛma 12 a Ama Asi Mmusua Bi Yiye\nSɛ W’ani Nnye W’aware Ho Bio a, Dɛn na Wobɛyɛ?


12 Na ɛdefa honhom mu akyɛde+ no ho no, anuanom, mempɛ sɛ mo ani pa so. 2 Munim sɛ bere a moyɛ amanaman mufo+ no, wɔnam akwan horow so twee mo kɔɔ abosom+ a wɔnkasa+ ho. 3 Enti mepɛ sɛ muhu sɛ obiara nni hɔ a ɔde Onyankopɔn honhom kasa a ɔka sɛ: “Yesu yɛ abusude!”+ na obiara ntumi nka sɛ: “Yesu ne Awurade!” gye sɛ ɛnam honhom kronkron so.+ 4 Akyɛde no gu ahorow,+ nanso honhom koro+ no ara na ɛwɔ hɔ; 5 na ɔsom adwuma gu ahorow,+ nanso Awurade koro+ na ɔwɔ hɔ; 6 na dwumadi gu ahorow,+ nanso Onyankopɔn koro+ no ara na odi dwuma no nyinaa wɔ nnipa nyinaa mu.+ 7 Na atirimpɔw pa bi nti na wɔda honhom no adi wɔ obiara mu.+ 8 Wɔnam honhom no so ma obi nyansa-kasa,+ na wɔma ɔfoforo nso nimdeɛ-kasa+ denam honhom koro no ara so, 9 ɔfoforo nso nam honhom koro no ara so nya gyidi,+ na ɔfoforo nso nam honhom biako no ara so nya ayaresa akyɛde,+ 10 na obi nso tumi yɛ ahoɔdenne,+ ɔfoforo nso nya nkɔmhyɛ,+ ɔfoforo nso nya honhom mu nsɛm+ mu nhumu,+ ɔfoforo nso nya kasa horow,+ na ɔfoforo nso nya kasa horow nkyerɛase.+ 11 Nanso honhom koro pɛ no ara na edi dwuma yi nyinaa,+ na ɛde obiara de ma+ no sɛnea ɛpɛ.+ 12 Na nipadua no yɛ biako nanso ɛwɔ akwaa pii, na sɛnea saa nipadua no akwaa dɔɔso, nanso ne nyinaa yɛ nipadua koro+ no, saa ara na Kristo nso te.+ 13 Asɛm no ne sɛ, Yudafo oo, Helafo oo, nkoa oo, adehye oo, honhom biako so na wɔnam bɔɔ yɛn nyinaa asu+ kɔɔ nipadua biako mu, na wɔmaa yɛn nyinaa nom+ honhom biako. 14 Nokwarem no, nipadua no nyɛ kwaa biako; ɛdɔɔso.+ 15 Sɛ ɛnan ka sɛ: “Menyɛ nsa nti menka nipadua no ho” a, eyi nkyerɛ sɛ ɛnka nipadua no ho.+ 16 Na sɛ asõ ka sɛ: “Menyɛ aniwa nti menka nipadua no ho” a, eyi nkyerɛ sɛ ɛnka nipadua no ho.+ 17 Sɛ nipadua nyinaa yɛ aniwa a, anka nea wɔde te asɛm wɔ he? Sɛ ne nyinaa yɛ nea wɔde te asɛm a, anka nea wɔde te hua wɔ he? 18 Afei Onyankopɔn de akwaa yi mu biara ahyɛ nipadua no mu sɛnea ɔpɛ.+ 19 Sɛ ne nyinaa yɛ kwaa biako+ a, anka nipadua no wɔ he? 20 Nanso akwaa pii na ɛwɔ hɔ,+ na nipadua no de, ɛyɛ biako. 21 Aniwa ntumi nka nkyerɛ nsa sɛ: “Minhia wo”; na saa ara na eti ntumi nka nkyerɛ ɛnan sɛ: “Minhia wo.” 22 Na mmom nea ɛte ara ne sɛ nipadua mu akwaa a ayɛ sɛ ɛyɛ mmerɛw+ no na ɛho hia, 23 na nipadua mu akwaa a yesusuw sɛ enni nidi no, ɛno na yɛde nidi pii hyehyɛ+ no, na akwaa a ɛnyɛ fɛ no na enya ahokeka pii, 24 na yɛn akwaa a ɛyɛ fɛ no nhia hwee. Nanso Onyankopɔn hyehyɛɛ nipadua no de nidi pii maa akwaa a enni bi no, 25 sɛnea ɛbɛyɛ a mpaapaemu biara remma nipadua no mu na mmom akwaa no benya adwenkoro ama wɔn ho wɔn ho.+ 26 Na sɛ kwaa biako hu amane a, akwaa a aka no nyinaa hu amane+ bi; na sɛ wɔhyɛ kwaa bi anuonyam+ a, akwaa a aka no nyinaa ne no di ahurusi.+ 27 Moyɛ Kristo nipadua ne akwaa mmiako mmiako.+ 28 Na Onyankopɔn de ankorankoro asisi hɔ asafo no mu,+ nea edi kan ne asomafo;+ nea ɛto so abien, adiyifo;+ abiɛsa, akyerɛkyerɛfo;+ nea edi hɔ bio ne ahoɔdenne;+ afei ayaresa+ akyɛde; ɔsom a wɔde boa afoforo,+ sɛnea wɔtoto nneɛma yiye,+ ne kasa horow.+ 29 Nnipa nyinaa na wɔyɛ asomafo anaa? Nnipa nyinaa na wɔyɛ adiyifo? Nnipa nyinaa na wɔyɛ akyerɛkyerɛfo? Nnipa nyinaa na wɔyɛ ahoɔdenne anaa? 30 Obiara na ɔwɔ ayaresa akyɛde no anaa? Obiara na ɔka kasa horow?+ Obiara na ɔkyerɛ nsɛm ase anaa?+ 31 Nanso mommɔ mmɔden nhwehwɛ akyɛde akɛse+ no. Na afei mɛkyerɛ mo ɔkwan a ɛkyɛn so.+


Jan 14 SNC - Yohane 14 ASCB\nYesu Ne Ɛkwan No\n1Yesu ka kyerɛɛ nʼasuafoɔ no sɛ, “Mommma mo akoma nntu. Monnye Onyankopɔn nni na monnye me nso nni. 2Tenaberɛ bebree wɔ mʼAgya efie, ɛno enti, merekɔ akɔsiesie baabi ama mo. Sɛ asɛm a mereka yi nyɛ nokorɛ a, anka merenka nkyerɛ mo. 3Na sɛ mekɔ na mekɔsiesie baabi ma mo a, mɛsane aba abɛfa mo akɔ na me ne mo akɔtena. 4Monim faako a merekɔ no ne ɛkwan ko a mobɛfa so aba hɔ bi.”\n5Toma bisaa no sɛ, “Awurade yɛnnim faako a worekɔ na yɛbɛyɛ dɛn ahunu ɛkwan aba hɔ bi?”\n6Yesu buaa sɛ, “Mene ɛkwan no, ne nokorɛ no, ne nkwa no; obi ntumi nkɔ Agya no hɔ, gye sɛ ɔfa me so.” 7Yesu kaa bio sɛ, “Afei a moahunu onipa ko a meyɛ yi, saa ara nso na mobɛhunu mʼAgya no, na ɛfiri saa ɛberɛ yi monim no, ɛfiri sɛ, moahunu no!”\n8Filipo bisaa no sɛ, “Awurade, kyerɛ yɛn Agya no, ɛfiri sɛ, deɛ yɛrehwehwɛ ara ne no.”\n9Yesu buaa no sɛ, “Filipo, enti me ne mo nanteeɛ dadaada yi, wonnim onipa ko a meyɛ? Obiara a ɔnim onipa ko a meyɛ no nim mʼAgya no. Adɛn enti na woka sɛ, ‘Kyerɛ yɛn Agya’ no? 10Filipo wonnye nni sɛ mewɔ Agya no mu na Agya no nso wɔ me mu? Yesu sane ka kyerɛɛ nʼasuafoɔ no sɛ, nsɛm a maka akyerɛ mo no mfiri mʼankasa. Agya a ɔte me mu no na ɔnam me so yɛ nʼadwuma. 11Monnye me nni sɛ mewɔ Agya no mu na Agya no nso wɔ me mu. Sɛ monnnye nsɛm a maka no nni a, nnwuma a mayɛ no enti, monnye nni. 12Mereka nokorɛ akyerɛ mo, obiara a ɔgye me di no, bɛyɛ nnwuma a meyɛ no bi na mpo ɔbɛyɛ nnwuma akɛseakɛseɛ, ɛfiri sɛ, merekɔ mʼAgya no nkyɛn. 13Na biribiara a mobɛbisa wɔ me din mu no, mɛyɛ ama mo, sɛdeɛ ɛbɛyɛ a Agya no animuonyam nam ne Ba no so bɛda adi. 14Biribiara a mode me din bɛbisa no, mɛyɛ ama mo.”\n15“Sɛ modɔ me a, mobɛdi mʼahyɛdeɛ so. 16Mɛbisa Agya no na wama mo ɔboafoɔ foforɔ a ɔne Honhom Kronkron no a ɔda Onyankopɔn nokorɛ nyinaa adi no na ɔne mo atena daa. 17Ewiase rentumi nnye no, ɛfiri sɛ, wɔnhunu no, na wɔnnim no. Nanso, mo deɛ, monim no, ɛfiri sɛ, ɔne mo na ɛte. 18Merennya mo sɛ nwisiaa; mɛsane aba mo nkyɛn bio. 19Ɛrenkyɛre biara nnipa renhunu me bio, nanso mo deɛ, mobɛhunu me; na ɛsiane sɛ mete ase no enti, mo nso mobɛtena ase. 20Na da a mɛsɔre afiri awufoɔ mu no duru a, mobɛhunu sɛ mewɔ mʼAgya no mu, na mo nso mowɔ me mu, sɛdeɛ me nso mewɔ mo mu no. 21Obiara a ɔdi mʼahyɛdeɛ so no ne obi a ɔdɔ me. Obiara a ɔdɔ me no mʼAgya bɛdɔ no, na me nso mɛdɔ no na mada me ho adi akyerɛ no.”\n22Yuda, a ɛnyɛ Iskariot, kaa sɛ, “Awurade, ɛbɛyɛ dɛn na wobɛda wo ho adi akyerɛ yɛn nko ara na ɛnyɛ nnipa nyinaa?”\n23Yesu buaa no sɛ, “Obiara a ɔdɔ me no bɛdi me nsɛm so. MʼAgya bɛdɔ no na me ne mʼAgya bɛba ne nkyɛn ne no abɛtena. 24Obiara a ɔnnɔ me no renni me nsɛm so. Nsɛm a moate no nyɛ me ara me nsɛm, na mmom, ɛfiri mʼAgya a ɔsomaa me no nkyɛn.\n25“Mewɔ mo nkyɛn yi na mereka yeinom nyinaa akyerɛ mo. 26Honhom Kronkron no a ɔne ɔboafoɔ a Agya no bɛsoma no me din mu no, bɛkyerɛkyerɛ mo biribiara, na wakaakae mo biribiara a maka akyerɛ mo no. 27Asomdwoeɛ na mede regya mo; mʼasomdwoeɛ na mede regya mo. Ɛnyɛ ewiase asomdwoeɛ na mede regya mo. Mommma mo akoma nntu; na monnsuro nso.\n28“Monkae asɛm a meka kyerɛɛ mo sɛ, ‘Merekɔ, nanso mɛsane aba mo nkyɛn bio’ no. Sɛ modɔ me ampa ara a, anka mo ani bɛgye, ɛfiri sɛ, afei deɛ, mɛtumi akɔ Agya a ɔwɔ tumi sene me no nkyɛn. 29Maka yeinom akyerɛ mo sɛdeɛ ɛba mu a mobɛgye me adi. 30Merentumi nkɔ so nkasa pii nkyerɛ mo bio, ɛfiri sɛ, ɔbonsam no reba, nanso ɔnni me so tumi. 31Na ɛsɛ sɛ nnipa hunu sɛ medɔ Agya no, ɛno enti na asɛm biara a ɔbɛka no, meyɛ no.\n“Monsɔre ma yɛnkɔ.”\nASCB : Yohane 14


Adiyisɛm 20 ASCB - Apocalipsis 20 CST\nMfeɛ Apem Afiase Nna Ne Ahennie\n1Afei, mehunuu ɔbɔfoɔ bi sɛ ɔfiri ɔsoro reba fam a na ɔkura ebunu no safoa ne nkɔnsɔnkɔnsɔn duruduru bi. 2Ɔkyeree ɔtweaseɛ kɛseɛ dada a ɔyɛ ɔbonsam no kyekyeree no mfeɛ apem. 3Ɔbɔfoɔ no too no twenee ebunu no mu, too mu safoa sɔɔ ano sɛdeɛ ɛbɛyɛ a, mfeɛ apem no bɛtwam. Ɛno akyi wɔbɛgyaa no kakra.\n4Afei, mehunuu nhennwa ne wɔn a wɔtete so a wɔama wɔn tumi sɛ wɔmmu atɛn. Afei mehunuu wɔn a ɛsiane sɛ wɔada nokorɛ ne Onyankopɔn asɛm a Yesu kaeɛ no adi enti, wɔatwitwa wɔn ti no akra. Wɔansom aboa no ne ne honi no. Saa ara nso na wɔamfa aboa no agyiraeɛhyɛdeɛ anhyɛ wɔn moma so ne wɔn nsa ho agyiraeɛ. Wɔbaa nkwa mu ne Kristo bɛdii ahene mfeɛ apem. Awufoɔ a wɔaka no annyane kɔsii mfeɛ apem no akyi. 5Yei ne awufosɔreɛ a ɛdi ɛkan. 6Nhyira bebree nka wɔn a wɔdii ɛkan nyanee wɔn firii awufoɔ mu. Owuo a ɛtɔ so mmienu no nni wɔn so tumi. Wɔbɛyɛ Onyankopɔn ne Kristo asɔfoɔ. Na wɔne no bɛdi ahene mfeɛ apem.\n7Mfeɛ apem no akyi, wɔbɛyi ɔbonsam afiri afiase hɔ; 8na ɔbɛkɔ akɔdaadaa aman a ɛwɔ ewiase nyinaa a ɛyɛ Gog ne Magog. Ɔbonsam bɛboaboa wɔn ano a wɔn dodoɔ bɛyɛ sɛ mpoano anwea de wɔn akɔ ɔko. 9Wɔtuu sa kɔɔ asase so nyinaa kɔtwaa Onyankopɔn nkurɔfoɔ atenaeɛ, a ɛyɛ ɔman a ɔdɔ no no ho hyiaeɛ. Nanso, ogya firi soro bɛsɛee wɔn. 10Ɛnna wɔtoo ɔbonsam a ɔdaadaa wɔn no nso too ogya tadeɛ ne sɔfe a wɔde aboa no ne atorɔ odiyifoɔ no ato mu no mu. Na wɔbɛyɛ wɔn ayayadeɛ awia ne anadwo daa daa.\nAtemmuo A Ɛtwa Toɔ\n11Afei, mehunuu ahennwa fitaa kɛseɛ bi ne deɛ ɔte so no. Asase ne ɔsoro dwanee wɔ nʼanim, na wɔanhunu wɔn bio. 12Na mehunuu awufoɔ akɛseɛ ne nketewa sɛ wɔgyinagyina ahennwa no anim. Wobuebuee nwoma bebree mu, ɛnna wobuee nwoma foforɔ bi a ɛyɛ ateasefoɔ nwoma no mu. Wɔbuu awufoɔ no atɛn, sɛdeɛ wɔn nnwuma te ne sɛdeɛ wɔatwerɛ wɔ nwoma ahodoɔ no mu no. 13Afei, ɛpo nso danee nʼawufoɔ maeɛ. Owuo ne asaman nso de wɔn awufoɔ maeɛ. Na wɔbuu wɔn nyinaa atɛn sɛdeɛ wɔn nnwuma teɛ. 14Na wɔtoo owuo ne asaman guu ogya tadeɛ no mu. Saa ogya tadeɛ yi ne owuprenu no. 15Na obiara a wɔantwerɛ ne din angu nkwa nwoma no mu no, wɔtoo no twenee ogya tadeɛ no mu.\nASCB : Adiyisɛm 20\nCST : Apocalipsis 20


“Deɛ Wayera no Mɛhwehwɛ No” (Hesekiel 34:16)\nƆFA 1 “Deɛ Wayera no Mɛhwehwɛ No”\nƆFÃ 2 Dadwene—“Akwan Nyinaa Mu, Wɔaka Yɛn Ahyɛ”\nƆFÃ 3 Obi Ayɛ Ade Ma Ayɛ Wo Yaw—Bere a Yɛwɔ ‘Asɛm Tia Yɛn Yɔnko’\nƆFÃ 4 Afobu—“Te Me Ho Firi Me Bɔne Ho”\nƆFÃ 5 San Bra ‘Wo Kra Hwɛfoɔ ne Wɛmfoɔ’ no Nkyɛn\nSan Bra Yehowa Nkyɛn\nKENKAN WƆ Abua Afrikaans Albanian American Sign Language Amharic Arabic Armenian Australian Sign Language Aymara Azerbaijani Azerbaijani (Cyrillic) Baoule Basque Bassa (Cameroon) Bengali Bicol Bislama Boulou Bulgarian Cambodian Catalan Cebuano Chichewa Chilean Sign Language Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Cinyanja Colombian Sign Language Croatian Cuban Sign Language Czech Damara Dangme Danish Douala Drehu Dutch Edo Efik English Estonian Ewe Fijian Finnish Finnish Sign Language French French Sign Language Ga Galician Georgian German German Sign Language Gokana Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Icelandic Igbo Iloko Indonesian Indonesian Sign Language Isoko Italian Italian Sign Language Japanese Japanese Sign Language Kachin Kannada Karen (S'gaw) Kazakh Khana Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Korean Sign Language Krio Kwangali Kwanyama Lamba Latvian Lenje Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mambwe-Lungu Marathi Marshallese Mauritian Creole Maya Mexican Sign Language Mixe Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Ngabere Niuean Norwegian Nyaneka Nyungwe Nzema Okpe Oromo Ossetian Otetela Pangasinan Papiamento (Curaçao) Persian Peruvian Sign Language Pidgin (Cameroon) Polish Polish Sign Language Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Samoan Sango Sena Sepedi Serbian Sesotho (Lesotho) Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzotzil Ukrainian Umbundu Urdu Urhobo Uruund Uzbek Valencian Venda Venezuelan Sign Language Vietnamese Wallisian Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Deɛ Wayera no Mɛhwehwɛ No”\nOdwan no ani so atan no. Ɛbɛyɛ sɛ bere a ɔrewe nwura no na nkakrankakra ɔtee ne ho fii nnwan a aka no ho. Afei ɔnhu nnwankuo no, na ɔnhu odwanhwɛfoɔ no nso. Ade nso resa. Nkekaboa di akɔneaba wɔ baabi a odwan no ayera no. Sɛ wohwɛ a, odwan no nni ahobammɔ biara. Afei ɔte nne bi. Ɛyɛ odwanhwɛfoɔ no nne. Odwanhwɛfoɔ no tu mmirika kɔfa odwan no de n’atade kyekyere ne ho, na ɔde no kɔ fie.\nYEHOWA de ne ho toto odwanhwɛfoɔ a ɔte saa ho mpɛn pii. Wama yɛn awerɛhyem wɔ n’Asɛm mu sɛ: “Hwɛ, me ara mɛhwehwɛ me nnwan na mayɛn wɔn.”—Hesekiel 34:11, 12.\n“Mɛhwɛ Me Nnwan”\nHenanom ne Yehowa nnwan? Yehowa nnwan ne nkurɔfo a wɔdɔ no na wɔsom no. Bible ka sɛ: “Momma yɛnsom na yɛmmɔ yɛn mu ase; momma yɛnkoto yɛn Bɔfo Yehowa anim. Na ɔno ne yɛn Nyankopɔn, na yɛyɛ n’adidibea nkurɔfoɔ ne ne nsam nnwan.” (Dwom 95:6, 7) Sɛnea nnwan di odwanhwɛfoɔ akyi no, saa ara na Yehowa asomfo nso ani gye ho sɛ wɔbɛdi wɔn Hwɛfo no akyi. Enti Yehowa nnwan nni mfomso? Wɔtumi di mfomso. Ɛtɔ da a, Onyankopɔn asomfo yɛ wɔn ade sɛ “nnwan a wɔahwete,” “nnwan a wɔayera,” anaa ‘te sɛ nnwan a wɔreyera.’ (Hesekiel 34:12; Mateo 15:24; 1 Petro 2:25) Sɛ obi gyae Yehowa som mpo a, Yehowa mmu no sɛ obi a ɔrentumi nsakra n’adwene da.\nWote nka sɛ Yehowa da so ara yɛ wo Hwɛfo? Dɛn na Yehowa yɛ nnɛ de kyerɛ sɛ ɔyɛ Ɔhwɛfo? Susu akwan mmiɛnsa ho hwɛ:\nƆma yɛn honhom fam aduane. Yehowa ka sɛ: “Mɛma wɔn baabi pa adidi,” na “wɔbɛnya tenabea pa adwodwo wɔn ho na wɔadi aduane pa.” (Hesekiel 34:14) Yehowa ma yɛn honhom fam aduane bere nyinaa wɔ ne bere mu, na ɛma yɛn koma tɔ yɛn yam. Wokae asɛm bi a wokenkanee, ɔkasa bi a wotiei, anaa video bi a wohwɛe a ɛma wonyaa wo mpaebɔ ho mmuaeɛ? Amma woanhu sɛ Yehowa dwene wo ho anaa?\nƆbɔ yɛn ho ban na ɔboa yɛn. Yehowa ahyɛ yɛn bɔ sɛ: “Deɛ wadwane no mede no bɛba, deɛ wapira no mɛkyekyere ne kuro, na deɛ ɔyareɛ no mɛhyɛ no den.” (Hesekiel 34:16) Yehowa hyɛ wɔn a adwendwene ahyɛ wɔn so anaa adwendwene ama wɔayɛ mmerɛw no den. Sɛ ne nnwan pira a—sɛ mpo wɔn mfɛfo asomfo na wɔpiraa wɔn a—ɔkyekyere wɔn akuro, na ɔboa wɔn ma wɔn ho tɔ wɔn. Wɔn a wɔadwane anaa wɔayera a ebia wɔredi yaw no, ɔde wɔn san ba.\nƆdwene yɛn ho. Yehowa ka sɛ: “Mɛhwɛ me nnwan. Na mɛyi wɔn afiri baabi a wɔahwete korɔ no nyinaa,” na “deɛ wayera no mɛhwehwɛ no.” (Hesekiel 34:12, 16) Yehowa ani so deɛ, odwan a wayera bɛtumi asakra n’adwene. Sɛ odwan bi yera a, Yehowa hu, na ɔhwehwɛ saa odwan no. Sɛ ɔhu no a, ɔdi ahurusi. (Mateo 18:12-14) Yehowa frɛ n’asomfo anokwafo sɛ “me nnwan, m’adidibea nnwan.” (Hesekiel 34:31) Wo nso woka saa nnwan no ho.\nYehowa ani so deɛ, odwan a wayera bɛtumi asakra n’adwene. Sɛ ɔhu saa odwan no a, ɔdi ahurusi\n“Ma Yɛn Nna Nyɛ Foforɔ sɛ Tete No”\nAdɛn nti na Yehowa rehwehwɛ wo na ɔreka akyerɛ wo sɛ san bra ne nkyɛn? Ɔpɛ sɛ w’ani gye ntia. Ɔhyɛ bɔ sɛ ne nnwan bɛnya “nhyira nsuo.” (Hesekiel 34:26) Wei nyɛ bɔhyɛ hunu. Wo ara woahu sɛnea ɛte dedaw.\nWo deɛ kaakae osuahu a wonyae bere a wohuu Yehowa no. Bere a ɛdi kan a wohuu Onyankopɔn din ne nea ɔbɛyɛ ama nnipa ho nokwasɛm no, ɛkaa wo sɛn? Bere a wo ne wo nuanom Kristofo hyiaam wɔ amansin ne amantam nhyiam ase no, wokae sɛnea w’ani gyei no? Bere a wokaa asɛmpa no kyerɛɛ obi na ɔkyerɛɛ ho anigye no, woamfa anigye ne akomatɔyam kɛse na ɛkɔɔ fie?\nWobɛtumi asan anya saa anigye no bio. Onyankopɔn asomfo bi a wɔtenaa ase tete no bɔɔ mpae sɛ: “O Yehowa, san fa yɛn bra wo nkyɛn, na yɛbɛsan aba dodo. Ma yɛn nna nyɛ foforɔ sɛ tete no.” (Kwadwom 5:21) Yehowa buaa saa mpaebɔ no, na ne nkurɔfo no san kɔe de anigye foforo kɔsom no. (Nehemia 8:17) Yehowa bɛyɛ saa ara ama wo.\nNanso Yehowa nkyɛn a wobɛsan akɔ no nna fam. Sɛ wopɛ sɛ wosan ba Yehowa nkyɛn a, wobɛhyia nsɛnnennen. Hwɛ ɔkwan a wobɛtumi afa so adi saa nsɛnnennen no so.\nNea ɛbɛboa wo ma woakaakae anigye a wonyae bere a wo ne Onyankopɔn nkurɔfo bɔe no, hwɛ Yɛn Nuanom Nyinaa video no.


Timoteo I 5 NA-TWI - 1 Timotheus 5 HOF | Biblica América Latina\nTimoteo I 5 NA-TWI - 1 Timotheus 5 HOF\nTimoteo I 5\n1Nkasa ntia akwakoraa na mmom kɔka w’ahiasɛm kyerɛ no sɛ w’agya. Fa kronnyɛ ne mmabun ntena sɛ wo nnuammarima nkummaa, 2 na fa mmea mpanyimfo sɛ ɛnanom na mmabaa nso, fa wɔn sɛ wo nnuammea wɔ kronnyɛ mu.\n3 Di mmea akunafo a wɔyɛ akunafo ampa ara no ni. 4 Sɛ okunafo bi wɔ mma anaa mmanana a, nea edi kan no, ɛsɛ sɛ wɔfa nyamesom pa so de som wɔn abusua de tua wɔn awofo ne nananom ka efisɛ, sɛ wɔyɛ saa a na ɛsɔ Onyankopɔn ani.\n5 Ɔbea a ɔyɛ okunafo ampa ara no a onni obi a ɔhwɛ no no de n’anidaso nyinaa ahyɛ Onyankopɔn mu enti anadwo ne awia, ɔkɔ so bɔ mpae srɛ ne mmoa. 6 Nanso sɛ okunafo bi de ne ho ma wiase a, na ɔyɛ teaseawu. 7 Ka saa mmara yi kyerɛ wɔn na obi annya wo ho mfomso.\n8 Na sɛ obi nhwɛ ne fifo ne titiriw no, ɔno ara n’abusuafo a, na wabu ne gyidi so. Sɛ ɛba saa a, ɔyɛ onipa bɔne sen nea onnye nni no.\n9 Mfa okunafo biara a onni mmoroo mfe aduosia din nka akunafo din ho. Asɛm a ɛka ho ne sɛ, ɛsɛ sɛ waware prɛko pɛ, 10 na afei wagye din wɔ nneyɛe pa ho. Ɛsɛ sɛ ɔyɛ ɔbea a watetew ne mma yiye na ogyee ahɔho wɔ ne fi na ɔhohoroo Onyankopɔn nan ase na ɔboaa ahokyerefo na ɔde ne ho maa nnwuma pa ahorow nyinaa yɛ.\n11 Mfa akunafo nkumaa no din nka wɔn ho. Efisɛ, sɛ ɛba sɛ wɔpɛ sɛ wɔsan ware a, wɔtew wɔn ho fi Kristo ho 12 na ɛma wodi fɔ sɛ wɔabu wɔn bɔhyɛ a edi kan so. 13 Ɛno akyi, wɔsɛe wɔn bere kɔ afi afi mu na nea enye koraa ne sɛ, wodi nseku yɛ pɛrepɛre ka nsɛm a anka ɛnsɛ sɛ wɔka. 14 Enti me pɛ ne sɛ, akunafo nkumaa no bɛware, awo mma na wɔahwɛ wɔn afi sɛnea ɛbɛyɛ a atamfo nnya wɔn ho kwan nka nsɛm ntia wɔn. 15 Akunafo bi de wɔn ho ama ɔbonsam dedaw.\n16 Sɛ ɔbea gyidifo bi wɔ akunafo wɔ n’abusua mu a, ɛsɛ sɛ ɔhwɛ wɔn yiye na wɔamfa adesoa bi ammɛto asafo no so na asafo no atumi ahwɛ akunafo a aka wɔn nko no.\nHwɛ a wɔhwɛ asɛmpakafo yiye\n17 Mpanyimfo a wɔyɛ nnwuma pa sɛ akannifo no, ɛsɛ sɛ wodwen wɔn ho ma wɔn akatua abien; ne titiriw no wɔn a wɔka asɛm no na wɔsan kyerɛkyerɛ nso. 18 Efisɛ, Kyerɛwsɛm no ka se, “Nkyekyere nantwi a osiw aburow no ano!” Bio, “Odwumayɛfo akatua fata no!”\n19 Ntie asɛmmɔne a obi ka to ɔpanyin bi so no gye sɛ adansefo baanu anaa baasa de saa asɛm no bɛto w’anim. 20 Wɔn a wɔyɛ bɔne nyinaa no, ka wɔn anim baguam na abɔ afoforo hu.\n21 Migyina Onyankopɔn ne Kristo Yesu ne abɔfo kronkron anim ka se di saa mmara a mahyɛ wo yi nyinaa so a nhwɛanim biara nni mu. 22 Sɛ ehia sɛ wode wo nsa gu obi so wɔ Awurade dwumadi no mu a, mpepere ho. Twe wo ho fi bɔne a afoforo yɛ ho na ma wo ho ntew.\n23 Nnom nsu nko ara na mmom ɛyɛ wo yafunu ne wo yare a wotaa yare nti, ɛyɛ a nom nsa kakra.\n24 Nnipa bi bɔne a wɔyɛ no da adi pefee na saa bɔne no di wɔn anim de wɔn kɔ atemmu mu; nanso afoforo bi wɔ hɔ a wɔn bɔne da adi akyiri yi. 25 Saa ara nso na nneyɛe pa yɛ no da adi pefee. Na nea ɛnna adi pefee no mpo ntumi nhintaw.\nNA-TWI : Timoteo I 5


Petro I 4 - Nkwa Asem (NA-TWI) | Biblica\nPetro I 4 - Nkwa Asem (NA-TWI)\nPetro I 4\n1Esiane sɛ Kristo huu amane ne honam mu nti, munso saa adwene koro no ara mu mfa nhyɛ mo ho den. Efisɛ, obiara a ohu amane wɔ honam mu no ne bɔne nni biribiara yɛ. 2 Efi mprempren rekɔ no, mo nna a aka wɔ asase so ha no, ɛsɛ sɛ Onyankopɔn na odi mo abrabɔ so a ɛnyɛ onipa akɔnnɔ so. 3 Moasɛe mmere bebree de ayɛ nea ɛsɛ sɛ manmufo na wɔyɛ. Motenaa ase wɔ ahohwi, akɔnnɔ, asabow, agobɔne, adidimee ne abosonsom mu.\n4 Mprempren ɛyɛ manmufo no nwonwa sɛ mo ne wɔn mmɔ mu mmu ahuhu bra no bio, ɛno nti, wɔyeyaw mo. 5 Nanso wobebu wɔn ho nkontaa akyerɛ Onyankopɔn a wasiesie ne ho bu ateasefo ne awufo atɛn no. 6 Saa nti na wɔkaa Asɛmpa no kyerɛɛ awufo, sɛnea wobebu wɔn atɛn sɛ ateasefo a wɔwɔ honam mu, na wɔatena ase ama Onyankopɔn wɔ honhom mu no.\n7 Biribiara awiei abɛn. Ɛsɛ sɛ mohyɛ mo ho so na mowɛn na moatumi abɔ mpae. 8 Eyi akyi no, monnodɔ mo ho yiye efisɛ, ɔdɔ bunkam bɔne nyinaa so. 9 Munnye mo ho ahɔho wɔ mo afi mu a huhuhuhu biara nni akyiri. 10 Honhom mu adom a obiara anya no, onnyina so mfa nsom afoforo. 11 Sɛ obi reka asɛm a ɔnka Onyankopɔn asɛm. Obiara a ɔsom no, mfa ahoɔden a Onyankopɔn de ma no no nsom sɛnea biribiara mu, wɔbɛfa Yesu Kristo so akamfo Onyankopɔn a anuonyam ne tumi wɔ no daadaa no. Amen.\n12 Anuanom, mommma amanehunu a morehu no nnyɛ mo nwowa te sɛ nea montee so asɛm da. 13 Na mmom momma mo ani nnye sɛ mo ne Kristo rehu amane sɛnea mo ani begye daa da a ɔbɛda n’anuonyam adi no.\n14 Nhyira nka mo sɛ moyɛ Kristo akyidifo nti wɔyaw mo. Eyi kyerɛ sɛ anuonyam honhom a ɛyɛ Onyankopɔn Honhom no wɔ mo so. 15 Ɛnsɛ sɛ mo mu biara hu amane sɛ owudifo anaa owifo anaa odwowtwafo anaa ɔsɛmpɛfo. 16 Na sɛ muhu amane wɔ mo Kristosom ho a, mommma mo ani nnwu na mmom, monna Onyankopɔn ase sɛ Kristo din bata mo ho.\n17 Bere adu sɛ wobu atɛn, na Onyankopɔn no ara nkurɔfo na wobedi kan abu wɔn atɛn. Na sɛ wofiti ase wɔ yɛn so a, ɔkwan bɛn so na ɛbɛfa akɔ wɔn a wonnye Asɛmpa a efi Onyankopɔn nkyɛn no nni no nkyɛn? 18 Kyerɛwsɛm no ka se, “Ɛyɛ den sɛ wobegye onipa pa nkwa; na wɔn a wonnye asɛm no nni ne nnebɔneyɛfo no de, dɛn na ɛbɛba wɔn so?”\n19 Ne saa nti, wɔn a wohu amane sɛnea Onyankopɔn ahyehyɛ no, ɛsɛ sɛ wɔde wɔn ho ma Ɔbɔadeɛ no na wɔkɔ so yɛ papa.\nNA-TWI : Petro I 4